Teruja dapat jumpa rakan, guru
Oleh KOSMO!

22 Julai 2020, 4:19 pm
Oleh NUR ANATI JUHARI
KUALA NERANG – Murid tahun empat Sekolah Kebangsaan (SK) Tunku Abdul Rahman di sini Nur Farisya Khairulrizan teruja memulakan pembelajaran selepas hampir empat bulan sekolah ditutup.
Menurut Nur Farisya, dia sememangnya menantikan sekolah dibuka semula untuk belajar bersama rakan-rakan.
“Saya lebih suka belajar di dalam kelas kerana ramai kawan, boleh bincang sama-sama,” katanya ketika ditemui di sekolah tersebut di sini hari ini.
Dia ditemui ketika sesi lawatan Pengerusi Jawatankuasa Agama, Pendidikan dan Sumber Manusia, Datuk Najmi Ahmad serta Ahli Dewan Undangan Negeri (ADUN) Kuala Nerang, Munir Mohamad Yusoff ke sekolah tersebut hari ini.
Seorang bapa, Mohamad Rodwan, 58, pula menyatakan sedikit kerisauan apabila dua anaknya berusia tujuh dan lapan tahun mula bersekolah hari ini.

“Memang sedikit risau tetapi anak-anak saya pula nampak tidak sabar untuk masuk sekolah kerana telah lama bercuti,” katanya.
Ujarnya, dia sentiasa menasihati dua anaknya itu supaya sentiasa menjaga kebersihan dan mematuhi peraturan ditetapkan sekolah
Dalam pada itu, Pengerusi Jawatankuasa Agama, Pendidikan dan Sumber Manusia negeri Datuk Najmi Ahmad berkata, seramai 122,902 murid tahun satu hingga empat memulakan sesi pembelajaran di sekolah masing-masing hari ini.
“Secara keseluruhan seramai 186,401 murid darjah satu hingga enam di negeri ini telah kembali ke sekolah selepas sekolah ditutup berikutan pandemik Covid-19,” katanya.
Beliau berkata, murid-murid setakat ini dilihat mematuhi prosedur standard operasi (SOP) dan sesi pembelajaran berjalan seperti biasa.
“Saya harap sekolah-sekolah dapat terus mematuhi SOP kerana kita masih di fasa pemulihan selain ibu bapa juga perlu memainkan peranan masing-masing,” katanya.- K! ONLINE.


Nenek didakwa miliki pil kuda
Oleh MOHD AZLI ADLAN

22 Julai 2020, 3:49 pm
MARANG – Seorang nenek yang memiliki 15 cucu dihadapkan ke Mahkamah Majistret di sini hari ini atas pertuduhan memiliki 125 pil kuda pada Ahad lalu.
Tertuduh, Sa’adah Ali, 63, membuat pengakuan tidak bersalah selepas pertuduhan dibacakan di hadapan Majistret Engku Nur Ain Engku Muda.
Berdasarkan pertuduhan, dia didakwa memiliki 125 pil dadah jenis methamhetamine seberat kira-kira 18.43 gram.
Tertuduh didakwa melakukan perbuatan itu di sebuah rumah di Kampung Batangan di sini pada pukul 1 pagi, 19 Julai lalu.
Sa’adah didakwa Seksyen 12 (2) Akta Berbahaya 1952 yang memperuntukkan hukuman antara dua hingga lima tahun dan wajib tiga hingga sembilan sebatan jika sabit kesalahan.
Engku Nur Ain membenarkan tertuduh dibebaskan dengan wang jaminan RM5,000 dan seorang penjamin. Sa’adah membayar wang jaminan tersebut.

Pendakwaan dikendalikan Pegawai Pendakwa. Asisten Superintendan Othman Ibrahim manakala tertuduh tidak di wakili peguam. – K! ONLINE.


Kosongkan rumah demi keselamatan
Oleh KOSMO!

22 Julai 2020, 4:40 pm
NOR AZIHAN MD. GHAZALI
KLANG – Sebuah keluarga terpaksa berpindah selepas jarak kediaman mereka hanya 10 meter daripada lokasi kejadian tanah mendapan di tapak pembinaan Transit Aliran Ringan 3 (LRT3) berdekatan lampu isyarat, Jalan Klang-Banting di sini kelmarin.
Seorang ahli keluarga itu, Ibrahim Saironi, 33, pemindahan itu dilakukan selepas mendapat arahan pihak kontraktor bagi mengelakkan kejadian tidak diingini berlaku kepada mereka sekeluarga.
Kata yang juga mekanik itu, enam daripada ahli keluarganya kini menumpang di rumah adik di Jalan Kebun sehingga kerja-kerja baik pulih siap sepenuhnya.
“Rumah saya paling dekat dengan lokasi kejadian iaitu 10 meter sahaja. Hanya saya sahaja masih tinggal di sini bagi memastikan rumah dan juga motosikal milik pelanggan yang dibaiki berada dalam keadaan selamat
Sementara itu, seorang lagi penduduk, Makmur Ali, 64, memberitahu, pencawang telekomunikasi yang terletak bersebelahan kediamannya juga berisiko tumbang jika mendapan terus merebak.

“Saya berharap kerja-kerja pembinaan dilakukan dengan teliti dan sememangnya saya berpuas hati terhadap kerja dilakukan oleh pihak kontraktor,” katanya.
Berikutan kejadian mendapan itu, Jalan Johan Setia-Banting dan Jalan Johan Setia-Klang terpaksa di tutup bagi memberi laluan kepada kerja-kerja baik pulih.
Terdahulu mendapan berukuran 30 meter persegi berlaku di Jalan Klang-Banting berhampiran lampu isyarat Johan Setia di sini mendap di kedua-dua lorong dipercayai akibat kerja-kerja menanam cerucuk pembinaan LRT3 di kawasan itu dalam kejadian pukul 3 petang, Isnin lalu. – K! ONLINE.


Abang didakwa pijak, tendang adik OKU
Oleh NUZULSHAM SHAMSUDDIN

22 Julai 2020, 3:27 pm
KAJANG – Seorang abang dihadapkan ke Mahkamah Majistret di sini sebentar tadi atas pertuduhan menyebabkan kecederaan dengan memijak dan menendang adik lelakinya yang merupakan orang kelainan upaya (OKU) Mei lalu.
Bagaimanapun tertuduh S.M Ananda Kumar,46, mengaku tidak bersalah selepas pertuduhan dibacakan terhadapnya di hadapan Majistret Syahrul Sazly Md. Sain.
Mengikut pertuduhan, tertuduh yang merupakan seorang petani itu didakwa dengan sengaja telah menyebabkan kecederaan ke atas S.M Devakumar,43, dengan memijak bahagian dada, menampar muka dan menendang belakang mangsa.
Kesalahan itu didakwa dilakukan di sebuah rumah di Jalan Koop Cuepacs, Batu 9, Cheras di sini pukul 7 malam pada 25 Mei lalu.
Berikutan itu pertuduhan dikemukakan mengikut Seksyen 323 Kanun Keseksaan yang memperuntukkan hukumam penjara maksimum setahun atau denda yang boleh sampai RM2,000 atau kedua-duanya sekali jika sabit kesalahan.
Terdahulu Timbalan Pendakwa Raya Siti Nur Liyana Mohd. Sulaiman menawarkan jumlah jaminan RM5,000 kepada tertuduh.

Mahkamah kemudian membenarkan tertuduh diikat jamin RM1,500 dengan seorang penjamin dan menetapkan 18 Ogos depan untuk sebutan semula kes.
Difahamkan mangsa merupakan OKU yang mempunyai masalah pembelanjaran. – K! ONLINE.


Suri rumah didakwa ugut jiran
Oleh MOHD AZLI ADLAN

22 Julai 2020, 3:07 pm
MARANG – Seorang suri rumah dihadapkan ke Mahkamah Majistret di sini hari ini atas pertuduhan membuat ugutan jenayah terhadap anak jirannya pada minggu lalu.
Tertuduh, Noor Aini Mohammad, 35, membuat pengakuan tidak bersalah selepas pertuduhan dibacakan di hadapan Majistret Engku Nur Ain Engku Muda.
Berdasarkan pertuduhan, dia didakwa mengugut untuk mencederakan seorang wanita berusia 25 tahun yang juga anak jirannya dengan sebilah parang.
Noor Aini didakwa melakukan perbuatan tersebut di hadapan rumah mangsa yang terletak di Taman Sri Payong, Padang Mengkuang di sini pada pukul 6.45 petang 13 Julai lalu.
Tertuduh didakwa mengikut Seksyen 506 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya jika sabit kesalahan.
Difahamkan kejadian berpunca daripada salah faham selepas Noor Ain menyangka mangsa memarahi anak perempuannya selepas kucing peliharaan mereka memasuki rumah jirannya. – K! ONLINE.


Biar MT buat keputusan – Mahdzir Khalid
Oleh SAIRUL ZAMRI MISRANI

22 Julai 2020, 3:31 pm
BANGI – Apa-apa keputusan mengenai isu pengagihan kerusi antara parti dalam Perikatan Nasional (PN) akan dibincang dalam mesyuarat Majlis Tertinggi (MT) UMNO kelak.
Naib Presidennya yang juga merupakan Ahli Parlimen Padang Terap , Datuk Seri Mahdzir Khalid berkata, keputusan itu mengambil kira persetujuan semua pihak khususnya daripada parti dalaman UMNO sendiri.
“Apa-apa keputusan kita buat secara kolektif dan konsensus dalam Majlis Biro Politik dan MT UMNO.
“Dalam Mesyuarat Tertinggi UMNO itu nanti kita akan buat keputusan atas persetujuan ramai,” katanya pada sidang akhbar selepas merasmikan Majlis Pelancaran Upskilling Programme For TNB Contractor di Institut Latihan Sultan Ahmad Shah (ILSAS) Bangi, di sini sebentar tadi.
Mahdzir berkata demikian ketika diminta mengulas kenyataan Pengerusi Jemaah Penasihat UMNO, Tengku Razaleigh Hamzah atau Ku Li tentang kekecewaan ahli UMNO terhadap mereka yang lompat parti menyertai Parti Pribumi Bersatu Malaysia (Bersatu) selepas kalah teruk dalam Pilihan Raya Umum Ke-14 Mei tahun lalu.
Turut hadir, Ketua Pegawai Eksekutif TNB, Datuk Seri Amir Hamzah Azizan. – K! ONLINE.


Guan Eng dipanggil SPRM bagi keterangan isu terowong dasar laut
Oleh KOSMO!

22 Julai 2020, 3:01 pm
Oleh MOHD. HUSNI BIN MOHD. NOOR
PUTRAJAYA – Bekas Menteri Kewangan Lim Guan Eng dipanggil Suruhanjaya Pencegahan Rasuah Malaysia (SPRM) hari ini bagi memberi keterangan berhubung projek terowong dasar laut oleh kerajaan negeri Pulau Pinang.
Guan Eng yang juga Setiausaha Agung DAP dan Ahli Parlimen Bagan tiba di Ibu Pejabat SPRM di sini kira-kira jam 1.05 petang tadi dengan menaiki kenderaan pelbagai guna (MPV) mewah jenis Toyota Vellfire.
Beliau tiba di SPRM dengan ditemani Ahli Parlimen Puchong, Gobind Singh Deo dan Ahli Parlimen Jelutong, RSN Rayer.
Pada 7 Julai lalu, Ketua Menteri Pulau Pinang Chow Kon Yeow turut memberi keterangan kepada SPRM berhubung projek mega berkenaan yang membabitkan anggaran kos keseluruhan RM6.3 bilion.
Sebelum itu, Exco Kerajaan Tempatan, Perumahan dan Perancangan Bandar dan Desa, Jagdeep Singh Deo; Exco Pembangunan Keluarga dan Wanita, Chong Eng dan Exco Kebajikan, Masyarakat Penyayang dan Alam Sekitar, Phee Boon Poh turut dipanggil untuk memberi keterangan berhubung projek sama. -K! ONLINE


Penyokong cadang Wan Rakemi kembali terajui Kafa
Oleh KOSMO!

22 Julai 2020, 3:15 pm
Oleh YATIMIN ABDULLAH
KOTA BHARU – Kelab Penyokong Bola Sepak Siber Kelantan Darul Naim (Kelate.Net FC) melihat Datuk Wan Rakemi Wan Zahari sebagai individu yang paling layak menerajui Persatuan Bola Kelantan (Kafa).
Bekas Pengarah Urusan Team Red Warriors (TRW) Sdn. Bhd. itu mengundurkan diri selepas presiden Kafa, Datuk Wan Abdul Rahim Wan Abdullah mengundurkan diri berkuatkuasa 6 Julai lalu.
Presiden kelab itu, Mohd. Nurul Md. Yusoh berkata, penilaian itu berpandukan kepada keupayaan tokoh berkenaan menjadi penaja The Red Warriors (TRW) awal tahun lalu sebelum beliau menarik diri.
Menurutnya, latar belakang sebagai tokoh korporat iaitu selaku Pengarah Urusan After Image Sdn. Bhd. melengkapkan lagi pakej untuk mencari dana dan menggalas tanggungjawab tersebut.
“Tidak salah jika Persatuan Bola Sepak Jajahan (PBJ) mencalonkan Wan Rakemi untuk merajui KAFA kerana beliau adalah individu yang paling layak ketika ini.

“Semasa menjadi Pengarah Urusan TRW, beliau telah mengeluarkan duit poket sendiri semata-mata mahu menyelamatkan pasukan Kelantan. Sebagai penyokong setia, TRW Kelate.Net FC tidak nampak calon lain selain beliau yang mampu menggalas tanggungjawab tersebut,” katanya.
Tambah Mohd. Nurul, jika ada calon yang lebih layak dari Wan Rakemi, kelab penyokong itu sedia menyatakan sokongan sekiranya individu tersebut mampu menyelamatkan badan induk itu.
Jelasnya, ini masa terbaik buat PBJ untuk menyelamatkan pasukan Kelantan daripada berdepan pergantungan oleh Persekutuan Bola Sepak Dunia (FIFA).
Katanya, bola sepak adalah hiburan utama rakyat Kelantan yang mampu menyatukan seluruh masyarakat tanpa mengira lapisan peringkat umur mahupun fahaman politik.
Ujarnya, agak malang buat rakyat Kelantan seandainya sukan itu dibiarkan berkubur tanpa sebarang nisan.
“Bola sepak kita, wajah kita. Kalau kita tidak berpadu tenaga untuk menyelamatkannya siapa lagi?,” katanya.
Perletakkan jawatan Wan Abdul Rahim itu menyaksikan tugas tersebut dipangku sementara oleh Naib Presiden Datuk Shaari Mat Hussin dilantik sebagai pemangku Presiden selepas Wan Abdul Rahim mengumumkan untuk berehat sebelum ini. – K! ONLINE.


Empat pasang kembar teruja kembali ke sekolah
Oleh KOSMO!

22 Julai 2020, 3:10 pm
Oleh NORADILA MAHAMAD
KUALA TERENGGANU – Empat pasang kembar teruja dapat ke sekolah semula hari ini selepas sekolah mereka ditutup akibat pandemik Covid-19 pada Mac lalu.
Lapan murid tahun satu dari Sekolah Kebangsaan (SK) Chabang Tiga di sini itu bersemangat datang ke sekolah untuk belajar dan berjumpa kawan-kawan.
Salah seorang murid kembar itu, Amzar Ziqri Zainudin, 7, dari kelas Umar Al-Khattab berkata, dia bangun seawal 6 pagi untuk bersiap ke sekolah dan tidur awal malam tadi.
“Saya dan abang (Amsyar Ziqri) tidak sabar nak ke sekolah semula dan hari ini kami sangat seronok dapat belajar dan berjumpa kawan-kawan.
“Ibu sediakan kami pelitup muka untuk dipakai ke sekolah kerana semua murid disuruh (saran) pakai,” katanya.

Pasangan kembar berkenaan turut menarik perhatian Pengarah Pendidikan Terengganu, Salim Ab. Ghani yang sempat bertanya khabar kepada mereka sebelum masuk ke kelas masing – masing. – K! ONLINE


Lelaki gelang merah tular didapati negatif Covid-19
Oleh MOHD YUNUS YAKKUB

22 Julai 2020, 2:57 pm
[KEMASKINI]
KLANG – Polis mengesahkan lelaki yang memakai gelang tangan merah jambu pengesanan Covid-19 yang tular duduk di sebuah restoran di Sungai Undang di  sini pagi tadi adalah negatif.
Ketua Polis Daerah Klang Selatan, Asisten Komisioner Shamsul Amar Ramli berkata, keputusan itu hasil ujian saringan kedua Covid-19 terhadap lelaki berusia 55 tahun itu di  Kinik Kesihatan Botanik di sini.
“Siasatan mendapati lelaki itu sepatutnya menjalani kuarantin di rumah bermula 9 Julai lalu hingga esok selepas tiba dari India,” katanya dalam kenyataan di sini hari ini.
Sementara itu, Pengarah Jabatan Kesihatan Majlis Perbandaran Klang, Azmi Muji menegaskan restoran tersebut telah diarahkan ditutup selama tujuh hari atas arahan Jabatan Kesihatan Negeri Selangor.
Terdahulu Kosmo! Online melaporkan tindakan seorang lelaki yang mencetuskan kebimbangan apabila berada di dalam sebuah restoran di Sungai Undang di sini walaupun dalam tempoh perintah kuarantin wajib Covid-19. – K! ONLINE.


10,000 peluang sertai latihan perantis dibuka untuk belia
Oleh EDDY AQMAL MOHAMED HAMIDI

22 Julai 2020, 3:22 pm
PUTRAJAYA – Sekurang-kurangnya 10,000 peluang untuk belia mendapatkan pengalaman pekerjaan telah disediakan melalui inisiatif latihan perantis dalam usaha memperkasa dan mendaya upaya golongan tersebut.
Menteri Belia dan Sukan, Datuk Seri Reezal Merican Naina Merican berkata, inisiatif tersebut yang dinamakan Skim Perantis Nasional merupakan hasil kolaborasi rentas kementerian di antara Kementerian Belia dan Sukan (KBS), Kementerian Kerja Raya (KKR) juga Kementerian Sumber Manusia (KSM).
“Susulan penularan Covid-19, kita dapat lihat bagaimana ekonomi dan perniagaan hampir lumpuh mengakibatkan ramai dibuang kerja malah Jabatan Perangkaan Malaysia juga telah mengumumkan bahawa kadar pengangguran turut meningkat hingga 5.3 peratus atau melibatkan kira-kira 826 ribu orang.
“Susulan itu, skim ini diharap dapat membuka peluang sekaligus memperkasakan golongan belia dengan menyediakan peluang latihan dan perantisan dalam usaha mengurangkan kadar pengangguran,” katanya.
Beliau ditemui selepas menghadiri majlis pelancaran skim berkenaan di Menara KBS di sini hari ini.
Turut hadir, Menteri Kanan Kerja Raya, Datuk Seri Fadillah Yusof dan Menteri Sumber Manusia, Datuk Seri M. Saravanan.

Menurut Reezal Merican, rakan strategik paling utama di peringkat awal penubuhan skim tersebut, Lembaga Industri Pembinaan Malaysia (CIDB), telah menawarkan sebanyak 7,800 peluang untuk menyertai program perantisan yang akan ditempatkan di syarikat-syarikat pembinaan. – K! ONLINE.


Suami YouTuber masakan direman
Oleh MUHAMAD TARMIZE MOHD NOR

22 Julai 2020, 1:23 pm
IPOH – Suami kepada seorang YouTuber terkenal ditahan polis selepas dipercayai terlibat dalam kes memiliki senjata berbahaya di sebuah hospital di sini semalam.
Lelaki berusia 29 tahun itu ditahan kira-kira pada pukul 6 petang semalam.
Difahamkan suspek yang dipercayai berada dalam keadaan mabuk dan membawa senjata sabit telah datang ke Hospital Raja Permaisuri Bainun (HRPB) di sini kerana mencari adik iparnya selepas berselisih faham antara mereka.
Perselisihan faham tersebut dipercayai berpunca di dalam satu majlis di Ipoh Isnin lalu.
Ketegangan antara mereka berterusan sehingga suspek datang ke hospital dan bertindak memukul isterinya di pekarangan hospital berkenaan.
Suspek disiasat mengikut Seksyen 6(1) Akta Bahan-Bahan Kakisan Letupan dan Senjata Bahaya 1958.

Ketua Polis Daerah Ipoh, Asisten Komisioner A Asmadi Abdul Aziz ketika dihubungi mengesahkan menerima laporan kejadian itu dan menyatakan siasatan lanjut sedang dijalankan.
“Kes berpunca daripada perselisihan faham antara suspek dan ahli keluarga,” katanya.
Sementara itu, Majistret Nabiha Mohd. Noor dari Mahkamah Majistret di sini membenarkan suspek ditahan reman selama tiga hari bermula hari ini. – K! ONLINE.


Sempat lari tiga jam
Oleh AHMAD SHAHERMAN SHAMSURI

22 Julai 2020, 3:38 pm
KAJANG – Tindakan pantas sepasukan polis dari Ibu Pejabat Polis Daerah Kajang berjaya menemui semula sebuah kereta jenis Proton Wira yang dilaporkan hilang di sekitar Ampang Jaya tiga jam sebelum itu.
Ketua Polis Daerah Kajang, Asisten Komisioner Mohd. Zaid Hassan berkata, kereta berkenaan ditemui di sebuah kawasan di Taman Mutiara Kajang kira-kira pukul 6 petang semalam selepas menahan seorang lelaki berusia 37 tahun.
Beliau berkata, semakan mendapati kereta yang dipandu lelaki berasal dari Tawau, Sabah itu dilaporkan hilang di sekitar Ampang Jaya tiga jam sebelum dia di tahan.
“Soal siasat lanjut ke atas suspek telah mendedahkan dia menyimpan kenderaan curi di sebuah kediaman yang beralamat di Vista Lavender Persiaran Kinrara, Puchong.
“Susulan itu, sepasukan polis yang menyerbu alamat terbabit berjaya menahan seorang lagi rakan suspek berusia 38 tahun serta merampas sebuah lagi kereta jenis Proton Wira yang juga dilaporkan hilang di Serdang,”katanya dalam satu kenyataan di sini hari ini.- K! ONLINE.


Pembersih udara semula jadi
Oleh ZUBAIDAH IBRAHIM

22 Julai 2020, 12:00 pm
BAGAIKAN ada ketenangan yang dirasakan tatkala Idura Mat Ali, 36, menatapi pokok-pokok menghijau yang tersusun di ruang tamu rumahnya.
Suri rumah itu mempunyai minat mendalam terhadap penanaman pokok hiasan sejak beberapa tahun lalu apabila mengetahui manfaat tumbuhan yang membekalkan oksigen dan terapi jiwa.
Antara pokok hiasan dalaman yang ditanam wanita dari Kuantan, Pahang itu ialah lidah jin, peace lily dan monstera. Idura meletakkan pokok-pokok tersebut di dapur dan ruang tamu, selain balkoni rumahnya.
Sebagai seorang yang sudah agak lama menyukai pokok hiasan dalaman, Idura berasa agak terkejut apabila sejak Perintah Kawalan Pergerakan (PKP) ramai yang mula mengikut jejaknya meminati pokok hiasan itu dan bertanyakan kepadanya tentang tip penjagaan.
“Namun, pada masa sama, ada juga yang risau dengan dakwaan pokok lidah jin beracun walaupun sepanjang menanam pokok itu, saya dan keluarga tidak pernah mengalami sebarang keracunan.
“Lagi pun hendak jaga pokok hiasan dalaman ini mudah. Saya hanya perlu menyiram dua minggu sekali,” katanya ketika dihubungi K2 baru-baru ini.
Sememangnya sejak tempoh PKP lalu, minat orang ramai terhadap pokok hiasan dalaman semakin berkembang terutamanya apabila tular mengenai tanaman lidah jin hingga mencetuskan fenomena.
Bagaimanapun, dalam keghairahan itu terdapat dakwaan bahawa pokok hiasan tersebut didakwa boleh memberikan kesan negatif kerana mengandungi bahan kimia dikenali saponin yang boleh menyebabkan gejala ringan seperti muntah, cirit-birit dan ruam jika termakan.

IDURA merapikan pokok-pokok hiasan yang terdapat di rumahnya di Kuantan, Pahang.
Serap
Sementara itu, mengulas populariti pokok hiasan dalaman terutamanya lidah jin, Penolong Pengarah Bahagian Pembangunan Industri Tanaman, Jabatan Pertanian, Muhamad Adli Salihin Samsudin berkata, ia dipercayai bermula sejak musim PKP apabila semua orang mencari aktiviti yang sesuai dilakukan seisi keluarga di rumah.
Apatah lagi timbul pelbagai dakwaan yang mengatakan pokok tersebut boleh menyedut habuk dan membersihkan udara.
“Sebenarnya, bukan pokok lidah jin sahaja, semua pokok hiasan dalaman rumah boleh berfungsi sebagai pembersih udara kerana ia menyerap gas pencemar dan membebaskan oksigen menerusi proses fotosintesis.
“Bagaimanapun, perlu dijelaskan ia tidak bertindak menyedut habuk sebaliknya memerangkap habuk jika tidak dibersihkan,” katanya ketika ditemui K2 di Serdang, Selangor baru-baru ini.
Jelasnya, pokok hiasan dalaman berupaya membuat fotosintesis walaupun tiada matahari di dalam rumah kerana ia mempunyai ciri-ciri tertentu yang tiada pada pokok luar rumah.
“Pokok hiasan dalaman mempunyai sistem daun (foliaj) yang lebar dan besar bagi membolehkannya mampu berada pada kadar cahaya matahari yang rendah.
“Pokok hiasan dalaman sangat istimewa kerana boleh diletakkan di dalam kediaman. Sebaliknya, pokok hiasan luar seperti bunga kertas dan bunga raya tidak boleh diletakkan di dalam rumah,” katanya.

MUHAMAD Adli berpengalaman hampir dua dekad dalam bidang landskap dan pertanian.

Beliau menerangkan semua pokok mempunyai kimia tersendiri dan begitu juga tahap kandungannya.
“Sebagai contoh, buah betik mengandungi bahan kimia yang dikenali sebagai papain dan digunakan untuk melembutkan daging. Sebenarnya lidah jin mengandungi toksin yang sangat rendah, malah saponin yang terdapat dalam pokok itu ada antaranya untuk tujuan perubatan,” tuturnya.
Melatah
Bahkan, pokok hiasan dalam rumah dapat mengurangkan volatile organic compound (VOC) iaitu sebahagian besar bahan kimia yang terdapat dalam banyak produk yang kita gunakan di kediaman kita.
Kesemua gas pencemar atau bahan kimia tersebut terdapat dalam rumah seperti pencuci lantai, asap masakan, cat, asap rokok, bau sampah, gam, pengilat kuku dan racun serangga. Ia juga dapat membersihkan radiasi di dalam rumah hasil daripada penggunaan seperti gajet, televisyen, ketuhar gelombang mikro dan komputer riba.
Dalam hal ini, Muhamad Adli menasihatkan orang ramai agar tidak mudah melatah mengenai bahan kimia yang ada pada pokok, sebaliknya perlu bijak mengendalikan pokok yang mengandungi bahan kimia dan dikategorikan sebagai beracun.
“Teorinya mudah sahaja, jika kita tidak sentuh atau gigit pokok tersebut maka ia tidak akan mendatangkan kemudaratan.
“Adalah penting untuk kita mengamalkan prosedur operasi standard semasa melakukan aktiviti penanaman seperti membasuh tangan selepas menyentuhnya dan menggunakan peralatan yang betul,” katanya yang berpengalaman hampir dua dekad dalam bidang landskap, florikultur dan pertanian.
Beliau turut menyenaraikan beberapa langkah penting sekiranya menanam pokok yang mengandungi bahan kimia tinggi seperti meletakkan di tempat yang selamat, jauhkan daripada kanak-kanak dan labelkan pokok tersebut.
Pemilik Laman Baginda Nursery, Harry Hafiz, 39, pula mengakui jualan pokok hiasan dalaman terutama lidah jin meningkat luar biasa ekoran kuasa tular di media sosial.
“Jika sebelum ini, kami mampu menjual 10 hingga 20 pokok lidah jin seminggu, tetapi sejak ia menjadi tular sebanyak 100 pokok sehari terjual. Selain itu, pokok-pokok hiasan dalaman lain juga menunjukkan peningkatan luar biasa sehingga perlu menambah stok beberapa kali dalam seminggu,” katanya ketika ditemui di nurseri di Bandar Baru Bangi, Selangor.
Pemegang Ijazah Sarjana Muda Sains Pertanian daripada Universiti Putra Malaysia itu tidak menyangka industri landskap boleh berkembang sepantas ini ekoran kuasa tular.
Dia yang turut memiliki dua lagi nurseri terletak di Batu Pahat, Johor dan Subang, Selangor berkata, jika dahulu pokok lidah jin dijual RM6 sepokok, kini boleh mencecah RM30 sepokok.
“Masyarakat sudah terbuka untuk menanam sendiri di rumah,” katanya yang menawarkan 600 jenis pokok di Laman Baginda Nursery yang terletak di Bandar Baru Bangi.


Lelaki jatuh jambatan dijumpai selamat
Oleh KOSMO!

22 Julai 2020, 11:46 am
[KEMASKINI]
Oleh ISWAN SHAFIQ ISA
SEBERANG PERAI – Lelaki yang dipercayai terjatuh ke dalam laut di Kilometer 2.2 Jambatan Pulau Pinang arah pulau di sini awal pagi tadi dijumpai dalam keadaan selamat kira-kira pukul 9.43 pagi ini.
Jurucakap Jabatan Bomba dan Penyelamat negeri betkata, mangsa dipercayai berenang sendiri ke tebing selepas bertindak terjun dari jambatan itu kira-kira pukul 3.04 pagi.
“Mangsa kemudian dibantu oleh orang awam dan dibawa ke Hospital Seberang Jaya (HSJ) untuk rawatan lanjut.
“Kes itu juga telah diserahkan kepada pihak polis untuk tindakan susulan,” katanya kepada pemberita di sini hari ini.

Terdahulu Kosmo! Online melaporkan seorang lelaki dikhuatiri lemas selepas terjatuh ke dalam laut selepas pihak bomba dikatakan menerima maklumat tersebut daripada adik mangsa sendiri.-K! ONLINE


Cubaan rekrut junior peras ugut gagal
Oleh KOSMO!

22 Julai 2020, 12:27 pm
Oleh SITI NUR MAS ERAH AMRAN
SEBERANG PERAI – Tindakan bekas pelajar sekolah yang mencari jalan mudah untuk mendapatkan wang dengan merekrut pelajar junior menjalankan aktiviti peras ugut berjaya digagalkan polis.
Ketua Polis Daerah Seberang Perai Utara, Asisten Komisioner Norzainy Mohd. Noor berkata, pihaknya berjaya mengesan aktiviti terbabit yang dipercayai bermula sejak awal tahun ini di kawasan Mak Mandin dan Butterworth.
“Aktiviti itu kemudiannya terhenti seketika selepas sekolah ditutup ekoran Perintah Kawalan Pergerakan (PKP).
“Walau bagaimanapun, polis yang ditugaskan sebagai pegawai perhubungan sekolah bagi memantau prosedur operasi standard (SOP) menerima maklumat dari pelajar mengenai aktiviti terbabit selepas sekolah dibuka semula baru-baru ini,” katanya selepas mengadakan tinjauan pematuhan SOP di Sekolah Menengah Kebangsaan Kampung Kastam di sini hari ini.
Beliau berkata, siasatan mendapati mangsa diperas ugut di luar kawasan sekolah bagi mengelakkan aktiviti itu dihidu pihak berkuasa.

“Bekas pelajar akan cuba merekrut junior mereka di dalam sekolah supaya akur menjalankan aktiviti memeras ugut sekiranya tidak mahu dicederakan.
“Tiada laporan daripada mangsa mahupun tangkapan dibuat setakat ini tetapi kita tetap berusaha untuk mengenalpasti suspek,” katanya.- K! ONLINE.


Jawatankuasa pantau hospital berusia ditubuhkan.
Oleh EDDY AQMAL MOHAMED HAMIDI

22 Julai 2020, 12:34 pm
PUTRAJAYA – Satu jawatankuasa kerja telah ditubuhkan bagi memantau serta menilai tahap keselamatan bangunan-bangunan hospital di Malaysia yang telah berusia.
Menteri Kanan Kementerian Kerja Raya, Datuk Seri Fadillah Yusof berkata, jawatankuasa berkenaan yang baru sahaja ditubuhkan kira-kira dua minggu lalu itu akan diketuai oleh Kementerian Kesihatan Malaysia (KKM).
“Kajian menunjukkan bahawa bangunan hospital yang berusia melebihi 50 tahun harus diberikan perhatian memandangkan ia terdedah pada risiko kebakaran malah ada yang dikhuatiri tidak mendapat sijil perakuan daripada pihak bomba.
“Buat ketika ini baru satu mesyuarat yang diadakan sejak penubuhannya, namun diharapkan perbincangan sesama ahli di dalam jawatankuasa tersebut dapat menentukan halatujunya di masa hadapan,” katanya.
Beliau berkata demikian ketika ditemui selepas menghadiri majlis pelancaran Skim Perantisan Nasional di Menara Kementerian Belia dan Sukan, Presint 3, di sini hari ini.
Turut hadir, Menteri Belia dan Sukan, Datuk Seri Reezal Merican Naina Merican dan Menteri Sumber Manusia, Datuk Seri K. Saravanan.

Menurut Fadillah, jawatankuasa kerja tersebut tidak hanya digerakkan oleh KKM, malah ia akan turut dibantu oleh beberapa agensi lain.
“Selain KKM, jawatankuasa kerja ini juga turut dianggotai oleh Kementerian Perumahan dan Kerajaan Tempatan serta Kementerian Kerja Raya yang akan memfokuskan pada bantuan teknikal.
“Selain memerlukan peruntukan kewangan, setakat ini cabaran lain yang harus di atasi adalah mengenalpasti lokasi pemindahan sementara untuk menempatkan wad, petugas serta pesakit bagi memberi ruang kepada kerja-kerja pemantauan serta baik pulih dilakukan,” jelas beliau. K! ONLINE.


MannGO alternatif baharu perkhidmatan e-hailing
Oleh MUHAMMAD FARID AHMAD TARMIJI

22 Julai 2020, 12:00 pm
UMUM mengetahui, kepesatan dalam bidang teknologi menyaksikan pelbagai aplikasi dibangunkan bagi memudahkan urusan harian orang ramai. Aplikasi perniagaan pengantaraan (e-hailing) misalnya mampu menyelesaikan urusan seseorang menempah perkhidmatan pengangkutan awam untuk ke sesuatu destinasi.
Selain memudahkan urusan, aplikasi ini juga dapat membantu orang ramai menjana pendapatan dengan menjadi pemandu secara separuh masa atau sepenuh masa menggunakan kereta persendirian mereka.
Aplikasi MannGO adalah platform alternatif e-hailing terbaharu yang dibangunkan oleh anak tempatan bagi memberi pilihan kepada pengguna dalam mendapatkan perkhidmatan seumpama itu. Berasaskan perkhidmatan pengangkutan dengan aplikasi elektronik, MannGO memulakan operasinya sejak Januari lalu.
Ketua Operasi MannGO, Tengku Shah Putra Tengku Amirfuddin berkata, syarikat itu mengambil masa hampir lapan bulan dalam melakukan penyelidikan dan pembangunan bagi menghasilkan aplikasi tersebut.
“Selain memberi pilihan dan pengalaman baharu kepada pengguna e-hailing, aplikasi ini dibangunkan untuk menjaga komuniti pemandu yang menjadikannya sebagai satu kerjaya,” katanya kepada Infiniti baru-baru ini.
Tengku Shah Putra berkata, aplikasi itu dibangunkan oleh bekas pemandu e-hailing sendiri. Justeru, sistem yang diguna pakai diberikan suntikan penambahbaikan berbanding aplikasi-aplikasi sedia ada.

Tengku Shah Putra mengambil masa hampir lapan bulan dalam melakukan penyelidikan dan pembangunan aplikasi MannGO.

Buat masa ini, MannGO mempunyai 2,000 pemandu yang beroperasi di sekitar Lembah Klang. Ia dijangka diperluas ke Johor dan Pulau Pinang dalam masa terdekat.
Aplikasi MannGO dibuat agar menjadi lebih mesra pengguna dan pemandu. MannGO boleh boleh dimuat turun di platform Google Play dan Apple Store.
Melalui fungsi MyTrips, pengguna memilih kenderaan dikehendaki dan destinasi yang hendak dituju.
MannGO juga menawarkan perjalanan selamat kerana setiap pemandunya akan menerima peringatan pada aplikasi mereka agar sentiasa mematuhi peraturan lalu lintas.
Aplikasi pengguna MannGO juga dilengkapi dengan butang ‘SOS’ jika mahu mendapatkan pertolongan.
MannGO turut mempunyai ciri e-dompet yang membolehkan wang dipindahkan daripada perbankan online ke dalam dompet pengguna.
Pengguna yang menggunakan aplikasi tersebut tidak perlu gusar tentang kadar tambang kerana harganya berpatutan.
Pengguna dapat menikmati komisen sebanyak satu peratus sekiranya mereka memperkenalkan aplikasi tersebut kepada ahli keluarga atau rakan.
“Komisen satu peratus ini akan dimasukkan ke akaun e-dompet pengguna.
“Ini adalah satu cara untuk kami memberi penghargaan kepada para pengguna aplikasi ini,” kata Tengku Shah Putra.
Tambah Tengku Shah Putra, MannGO juga mesra pemandu apabila aplikasi pemandunya turut dihubungkan dengan bengkel kereta jika mengalami kerosakan.
“MannGO sentiasa menjaga kebajikan pemandu-pemandu e-hailing yang menggunakan aplikasi ini.
“Kami bekerjasama dengan beberapa pengusaha bengkel membaiki kereta. Jika kereta pemandu menghadapi sebarang kerosakan, mereka boleh mengunjungi bengkel berkenaan dan menikmati harga istimewa.
“Selain itu, kami turut menjalinkan kerjasama dengan syarikat insurans bagi memudahkan pemandu-pemandu kami memperbaharui cukai jalan mereka jika sudah tamat tempoh,” katanya


84,114 murid Terengganu ke sekolah semula
Oleh KOSMO!

22 Julai 2020, 12:15 pm
Oleh NORADILA MAHAMAD
KUALA TERENGGANU – Pembukaan semula sesi persekolahan bagi murid tahun satu hingga empat di semua sekolah rendah termasuk Sekolah Jenis Kebangsaan Cina dan sekolah swasta di Terengganu hari ini melibatkan seramai 84,114 orang.
Pengarah Pendidikan Terengganu, Salim Ab Ghani berkata, pemantauan beliau di beberapa buah sekolah hari ini mendapati majoriti murid yang hadir mengikuti Prosedur Operasi Standard (SOP) dengan memakai pelitup muka dan mengamalkan penjarakan sosial.
“Cumanya di kebanyakan hadapan sekolah hari ini agak sesak dengan kenderaan ibu bapa yang meletakkan terlalu lama kerana mereka ingin melihat anak-anak selamat masuk ke dalam kelas walaupun dari jarak jauh.
“Saya faham, ibu bapa mengambil berat mengenai keselamatan anak mereka kerana tidak dapat menghantar hingga ke dalam kelas dan pihak sekolah telah menjalankan SOP yang baik bagi memastikan murid selamat,” katanya kepada pemberita ketika melakukan tinjauan di Sekolah Kebangsaan Chabang Tiga di sini hari ini.
Salim juga menyaran pengurusan sekolah mengambil inisiatif setiap pagi memberi penerangan tentang covid-19 untuk kefahaman murid-murid.

Dalam masa sama, beliau turut menasihatkan pengusaha bas sekolah agar memantau pemakaian pelitup muka dan pergaulan murid sepanjang perjalanan pergi dan pulang dari sekolah. – K! ONLINE.


Lelaki gelang merah duduk dalam restoran
Oleh MOHD YUNUS YAKKUB

22 Julai 2020, 12:00 pm
KLANG – Seorang lelaki dipercayai warga India mencetuskan kebimbangan apabila berada di dalam sebuah restoran di Sungai Undang di sini walaupun dalam tempoh perintah kuarantin wajib Covid-19.
Kejadian berlaku kira-kira pukul 9 pagi dengan lelaki berusia 40an jelas memakai gelang tangan merah jambu pengesanan Covid-19.
Difahamkan lelaki tersebut tiba dari India sejak 13 hari lalu untuk bekerja di restoran tersebut.
Seorang pekerja restoran, Mohamad Khaled In Habib, 47, memberitahu telah melarang lelaki tersebut berada di restoran kerana perlu mematuhi prosedur standard operasi (SOP) yang ditetapkan kerajaan.
“Saya sudah beritahu bahawa tidak boleh masuk namun dia ingkar dan duduk di sudut meja makan bagi menunggu rakannya untuk menghantar ke Hospital Tengku Ampuan Rahimah (HTAR) di sini.
“Hari ini adalah hari ke-13 dia menjalani kuarantin wajib dan perlu menjalani saringan Covid-19 kedua,” katanya ketika ditemui Kosmo! di sini hari ini.

Jelas Mohamad Khaled, lelaki tersebut berada di dalam restoran tersebut selama 10 minit sebelum beredar menaiki kenderaan rakannya.
Sementara itu, tinjauan Kosmo! mendapati pihak polis dan penguatkuasa Majlis Perbandaran Klang (MPK) hadir melakukan pemeriksaan dan meminta keterangan daripada pekerja restoran tersebut.
Terdahulu tular di laman sosial Facebook sebuah gambar lelaki yang memakai gelang berwarna merah berada di dalam restoran. – K! ONLINE.


Kembar tiga teruja kembali ke sekolah
Oleh MOHD SHARKAWI LONDING

22 Julai 2020, 12:06 pm
JOHOR BAHRU – Pasangan kembar tiga teruja apabila dapat kembali menjalani sesi persekolahan di Sekolah Kebangsaan (SK) Taman Perling 3 di sini hari ini selepas hampir empat bulan sekolah ditutup.
Pasangan kembar, Syed Muhammad Raiyan Syed Muhammad, 10, Sharifah Raniya Azzahra,10 dan Sharifah Raiyna Azzahra, 10, seawal pukul 6 pagi sudah bangun untuk bersiap sedia ke sekolah.
Pasangan kembar itu antara 575,144 pelajar sekolah menengah dan rendah di seluruh negeri Johor yang memulakan sesi persekolahan sepenuhnya selepas sekolah ditutup sejak Perintah Kawalan Pergerakan (PKP) di laksanakan pada 18 Mac lalu.
Menurut ibu mereka, Norlida Johari, 39, ketiga-tiga anaknya itu diajar untuk berdikari malah mereka murid tahun empat itu menguruskan baju serta peralatan dengan sendiri.
“Pukul 6 pagi mereka dah bangun bersiap untuk ke sekolah, mereka mungkin teruja sebab sudah lama tidak sekolah, rindu kawan-kawan dan guru-guru.
“Saya pesan dekat anak supaya sentiasa ikut arahan cikgu dan pakai pelitup muka serta kerap cuci tangan,”katanya ketika ditemui di pekarangan SK Taman Perling 3 di sini.

Sementara itu, Timbalan Pengarah Pendidikan negeri Johor, Shaharuddin Saari berkata, semua 1,187 sekolah di negeri ini menyediakan kelas secukupnya walaupun kedudukan murid dan pelajar terpaksa mengikut penjarakan sosial berdasarkan prosedur operasi standard (SOP) Covid-19.
Katanya, selain pelajar sekolah rendah dan menengah, seramai 21,315 murid prasekolah turut memulakan sesi persekolahan hari ini. – K! ONLINE.


Tukang perabot didakwa bunuh bekas isteri
Oleh MOHD SHARKAWI LONDING

22 Julai 2020, 12:37 pm
JOHOR BAHRU – Seorang tukang perabot dihadapkan ke Mahkamah Majistret di sini hari ini atas pertuduhan membunuh bekas isterinya bulan lalu.
Tertuduh, Oh King See, 33, mengangguk faham ketika pertuduhan dibacakan dalam bahasa Mandarin dihadapan Majistret Rashidah Baharom.
Mengikut kertas pertuduhan, King See didakwa membunuh bekas isterinya, Goh Jingpei, 27, pada pukul 6 pagi, 15 Julai lalu.
Perbuatan itu didakwa dilakukan tertuduh di sebuah rumah bernombor 54, Jalan EJ 2/9, Taman Ehsan Jaya di sini.
Dia dakwa mengikut Seksyen 302 Kanun Keseksaan yang memperuntukan hukuman mati jika sabit kesalahan.
Kes dikendalikan Timbalan Pendakwa Raya, Benedict Choing Kai-Qi manakala tertuduh diwakili peguam bela, Yap Che Kai.

Mahkamah menetapkan 6 September depan sebagai sebutan semula kes. – K! ONLINE.


Ladang kelapa sawit TDM aplikasi teknologi GIS dan UAV
Oleh MOHD AZLI ADLAN

22 Julai 2020, 11:55 am
SETIU – Kumpulan TDM Berhad menerusi anak syarikatnya, TDM Plantation Sdn. Bhd. mengaplikasi teknologi Sistem Maklumat Global (GIS) dan Kenderaan Udara tanpa Pemandu (UAV) dalam penanaman semula di semua ladang kelapa sawit milik syarikat itu.
Pengerusi TDM, Raja Datuk Idris Raja Kamarudin berkata, pelaksanaan teknologi tersebut dimulakan dengan Ladang Pelung, Sungai Tong di sini.
“Penggunaan teknologi GIS dan UAV dengan dron dan imej satelit merupakan konsep baru yang telah digunapakai dalam industri perladangan.
“Ia bertujuan memaksimumkan potensi hasil melalui kepadatan tanaman yang optimum, ” katanya menyaksikan proses penanaman semula pokok kelapa sawit di Ladang Pelung, Sungai Tong di sini hari ini.
Idris berkata, penggunaan teknologi GIS dan UAV juga bertujuan untuk meningkatkan teknik penyediaan tanah dengan mereka bentuk ladang daripada segi infrastruktur, teres dan tempat penanaman.
Beliau berkata, inovasi tersebut merupakan sebahagian daripada inisiatif TDM Plantation untuk mengurus kos operasi, mengurangkan kebergantungan pekerja secara manual dan mematuhi amalan serta prosedur pertanian baik.

“Ia sebagai inisiatif untuk menangani cabaran industro semasa seperti kenaikan kos bekalan dan kekurangan tenaga kerja.
“Program penanaman semula menggunakan teknologi GIS dan UAV ini akan diperluas di ladang-lain milik TDM di seluruh Terengganu seperti Fikri, Jerangau, Pinang Emas, Pelantoh, Tebak dan Jernih dengan keluasan keseluruhan kira-kira 1,440 hektar,” katanya. – K! ONLINE.


Maqis rampas halia dari Thailand
Oleh KOSMO!

23 Julai 2020, 7:50 pm
Oleh MOHD RAFIE AZIMI
JITRA – Jabatan Perkhidmatan Kuarantin dan Pemeriksaan Malaysia (Maqis) Kedah menggagalkan cubaan membawa masuk 250 kilogram (kg) halia dari Thailand ke negara ini tanpa dokumen sah di Bukit Kayu Hitam dekat sini pada Selasa lalu.
Pengarahnya, Lily Rosalind berkata, kejayaan itu hasil pemeriksaan rutin dijalankan terhadap sebuah lori di Kompleks Imigresen, Kastam, Kuarantin dan Keselamatan (ICQS) di Bukit Kayu Hitam kira-kira pukul 9.50 malam.
“Pemeriksaan mendapati lori tersebut sarat dengan halia seberat 250 kg yang bernilai RM848.
“Pemandu lori berkenaan bagaimanapun gagal mengemukakan sebarang dokumen sah seperti permit import dikeluarkan Maqis serta sijil fitosanitasi dari negara asal,” katanya dalam satu kenyataan di sini hari ini.
Kata beliau, perbuatan itu menjadi satu kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia (Akta 728).

“Jika sabit kesalahan, pelaku boleh dihukum di bawah Seksyen 11(3) akta sama yang membawa kepada denda tidak melebihi RM100,000 atau penjara tidak lebih enam tahun atau kedua-duanya sekali,” katanya.
Tambahnya, pihaknya sentiasa memantau dan memeriksa hasil pertanian di setiap pintu masuk ke negara ini untuk memastikannya bebas ancaman perosak, penyakit dan bahan cemar. – K! ONLINE


Bank Rakyat umum ahli lembaga pengarah baharu
Oleh KOSMO!

23 Julai 2020, 9:42 pm
Mohd. Jafri

KUALA LUMPUR – Bank Rakyat mengumumkan pelantikan dua ahli Lembaga Pengarah yang baharu iaitu Datin Norhamizah Mat Tahir dan Mohd Jafri Kudus berkuat kuasa 13 Julai lalu.
Pelantikan tersebut dibuat berdasarkan pengalaman serta kepimpinan mereka dalam bidang keusahawanan dan teknologi yang dijangka memberi nilai tambah bagi memacu bank  mencapai hasrat yang diaspirasikan dalam pelan jangka panjangnya iaitu Bank Rakyat 2025.
“Kami mengalu-alukan penyertaan dua ahli lembaga pengarah baharu ini untuk bersama-sama menerajui bank menerusi pengalaman yang dimiliki bagi meneruskan legasi kecemerlangannya sebagai bank koperasi Islam terbesar di Malaysia,” katanya dalam kenyataan yang dikeluarkan di sini semalam.
Norhamizah
Norhamizah adalah usahawan wanita yang berkecimpung dalam dunia perniagaan sejak 16 tahun lalu dan kini memegang jawatan sebagai Pengarah Urusan Norhamizah Tahir Associate Sdn. Bhd.
Mohd. Jafri yang berpengalaman luas lebih dari 30 tahun dalam industri teknologi dan telekomunikasi merupakan Pengarah Eksekutif di Strovi Dox Sdn. Bhd. serta Perunding Pembangunan Perniagaan di Antah SNC Homeland Security Sdn. Bhd.


Marquez benar-benar ‘baby alien’
Oleh KOSMO!

23 Julai 2020, 7:42 pm
BARCELONA – Juara bertahan MotoGP, Marc Marquez bakal melakukan ujian kecergasan sebelum diberi lampu hijau untuk beraksi pada Grand Prix (GP) Andalusia yang akan berlangsung di Litar Jerez, Ahad ini.
Marquez yang mewakili pasukan Repsol Honda mengalami kecederaan patah lengan kanan  pada saingan pembukaan MotoGP di GP Sepanyol minggu lalu akibat kemalangan sebelum menjalani pembedahan segera pada Selasa lalu.
“Selepas selesai operasi pembedahan pada Selasa, Marquez kembali menyertai pasukan hari ini,” kata Honda menerusi laman Twitter rasmi mereka hari ini.
Malah, laman rasmi MotoGP turut mengesahkan bahawa pelumba berusia 27 tahun yang juga juara dunia tujuh kali itu berharap dapat diturunkan oleh pasukan tetapi segalanya bergantung pada ujian perubatan yang akan dilakukan sebelum sesi ujian bebas GP Andalusia malam ini. – AGENSI


Suspek pecah rumah kecundang
Oleh EDDY AQMAL MOHAMED HAMIDI

23 Julai 2020, 7:55 pm
PETALING JAYA – Kegiatan pecah rumah yang dilakukan oleh seorang lelaki tempatan terbongkar apabila dia ditahan oleh pihak polis selepas didapati memandu dalam keadaan mencurigakan di Jalan Teknologi, Kota Damansara di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek ditahan sepasukan anggota dari unit kereta peronda polis (MPV) dari Ibu Pejabat Polis Daerah (IPD) Petaling Jaya ketika memandu sebuah kereta jenis Perodua Viva.
“Pemeriksaan ke atas kereta dipandu suspek berusia 38 tahun itu kemudiannya menjumpai pelbagai peralatan yang disyaki digunakan untuk melakukan jenayah pecah rumah.
“Turut ditemui lapan buah tabung plastik dan besi. Semakan lanjut mendapati suspek memiliki tiga rekod jenayah lampau,” katanya dalam satu kenyataan di sini hari ini.
Menurut Nik Ezanee, suspek kini ditahan reman selama dua hari dan siasatan lanjut masih dijalankan bagi melihat penglibatan suspek dalam kes jenayah lain.
“Kes disiasat di bawah Seksyen 28 (i)(II) Akta Kesalahan-Kesalahan Kecil,” tegas beliau.-K! ONLINE.


Pasangan kekasih edar dadah dicekup
Oleh EDDY AQMAL MOHAMED HAMIDI

23 Julai 2020, 11:19 pm
KUALA LUMPUR – Aktiviti pengedaran dadah yang didalangi sepasang kekasih sejak empat bulan lepas berjaya dibongkar polis dalam satu serbuan di sebuah unit kondominium di Seri Kembangan, Selangor, Selasa lalu.
Ketua Polis Kuala Lumpur, Datuk Seri Mazlan Lazim berkata, pasangan tersebut pada mulanya ditahan ketika berada di dalam sebuah kereta jenis Perodua Myvi di Jalan Suasa 3, berhampiran Balai Polis Sungai Besi kira-kira pukul 1.15 tengah hari hasil risikan yang dilakukan.
“Pemeriksaan yang dilakukan ke atas mereka seterusnya menjumpai tiga anak kunci bersama sekeping kad akses dan suspek kemudiannya membawa pihak polis ke sebuah unit kondominium di Seri Kembangan pada pukul 5.40 petang hari yang sama.
“Pihak polis kemudiannya menemui dadah jenis methamphetamine seberat 14,390 gram, ganja seberat 7,790 gram, dan 2,300 biji pil ekstasi seberat 1,000 gram yang kesemuanya bernilai RM664,075 bersama wang tunai berjumlah RM14,000 di unit kondominium tersebut,” katanya dalam satu kenyataan di sini hari ini.
Menurut Mazlan, kesemua dadah tersebut disembunyikan di dalam bekas minuman protein serta bungkusan teh malah ada juga yang dibungkus dengan menggunakan bungkusan syarikat kurier dipercayai untuk mengelakkan aktiviti mereka dihidu pihak berkuasa.
“Suspek lelaki berusia 33 tahun itu dipercayai mendapatkan bekalan dadah dari negara jiran dan mengedarkannya kepada pembeli yang dikenali.

“Ujian air kencing mendapati suspek lelaki positif dadah jenis THC dan dikehendaki polis bersabit kes di bawah Seksyen 380 Kanun Keseksaan manakala wanita berusia 28 tahun itu pula negatif dadah dan tiada rekod jenayah lampau,” jelas beliau.-K! ONLINE.


Nestle guna 100 peratus straw kertas
Oleh KOSMO!

23 Julai 2020, 9:15 pm
ARANOLS bersama April (kanan) menunjukkan straw kertas untuk pek minuman milo.

KUALA LUMPUR – Nestle Malaysia akan menggunakan 100 peratus straw kertas untuk seluruh rangkaian minuman Ultra-High Temperature Processing (UHT) keluarannya menjelang akhir tahun ini.
Langkah tersebut akan menghentikan penggunaan 200 juta straw plastik setahun, sejajar dengan ikrar global Nestle bagi menjadikan pembungkusannya 100 peratus boleh dikitar semula menjelang 2025.

SEBAHAGIIAN daripada produk minuman keluaran Nestle.

etua Pegawai Eksekutif Nestle (Malaysia) Bhd., Juan Aranols berkata, pihaknya mula memperkenalkan straw kertas untuk pek Milo UHT 125 mililiter (ml) dan Milo Nutri Pluz tahun lalu.
“Kami akan meneruskan langkah ini bagi meliputi seluruh produk UHT sedia diminum dengan proses peralihan dijangka selesai menjelang akhir 2020.
“Sehingga kini, 90 peratus daripada pembungkusan keseluruhan Nestle Malaysia sudah pun direka untuk kitar semula,” katanya dalam kenyataan yang dikeluarkan semalam.
Sementara itu, Pegawai Eksekutif Perniagaan, Unit Perniagaan Sedia Diminum Nestle Malaysia, April Wong berkata, pertukaran kepada straw kertas akan memberikan pengalaman yang sedikit berbeza kepada pengguna, memandangkan ramai yang biasa menggunakan straw plastik.

“Straw kertas baharu ini memenuhi keperluan kualiti yang sangat ketat.
“Kami memastikan ia dibeli daripada sumber bertanggungjawab dan benar-benar selamat untuk digunakan,” jelas beliau.


Hasrat Juventus rangkul Scudetto tertangguh
Oleh KOSMO!

23 Julai 2020, 8:18 pm
UDINE, Itali – Juventus berpeluang ditabalkan sebagai juara Serie A awal pagi tadi, namun hasrat tersebut tertangguh selepas tewas mengejut 1-2 kepada Udinese di Arena Dacia awal pagi tadi hingga memaksa The Old Lady perlu menunggu lagi untuk mempertahankan gelaran Scudetto buat kali kesembilan berturut-turut.
Ini kerana Juventus memerlukan satu kemenangan sahaja lagi selepas pencabar terdekat, Inter Milan sekadar seri tanpa jaringan dengan Fiorentina dalam aksi Serie A yang berlangsung di Stadium San Siro awal pagi kelmarin.
Jika meraih kemenangan itu, The Old Lady akan memiliki kelebihan sembilan mata ke atas Atalanta yang kini memintas Inter di tangga kedua liga dengan baki tiga perlawanan sahaja lagi musim ini.
Walaupun Atalanta mampu merapatkan jurang kedudukan dengan Juventus tetapi kelebihan masih memihak kepada skuad bimbingan Maurizio Sarri itu dari segi perbezaan jumlah jaringan gol.
Malah, rekod pertemuan antara kedua-dua pasukan sebelum ini juga memihak kepada Juventus dengan kemenangan 3-1 dan satu keputusan seri 2-2.
Meskipun Udinese berjaya mencipta kejutan ke atas Juventus, gergasi Itali itu masih berpeluang merakam kejayaan bersejarah mereka dengan menewaskan Sampdoria pada aksi liga seterusnya, Isnin depan.

Juventus sudah tentu mahu menjamin kejayaan mereka lebih awal apabila dijangka menurunkan barisan terkuat seperti duo berbahaya mereka iaitu Cristiano Ronaldo dan Paulo Dybala. – AGENSI


PKS perlu ambil peluang terhadap minat pengguna suka berbelanja
Oleh MUHAMMAD IKHWAN IDERIS

23 Julai 2020, 9:26 pm
Minat rakyat Malaysia berbelanja lebih tinggi daripada pengguna di negara jiran. -Gambar hiasan
KUALA LUMPUR – Sektor perusahaan kecil dan sederhana (PKS) perlu mengambil peluang daripada kecenderungan rakyat di negara ini yang suka berbelanja dengan menawarkan nilai terbaik kepada pengguna dalam suasana ekonomi mencabar.
Ketua Ahli Ekonomi Bank Islam, Afzanizam Abdul Rashid berkata, sepanjang tempoh 22 tahun kebelakangan ini, perbelanjaan isi rumah di negara ini menunjukkan peningkatan pada purata 5.2 peratus setiap tahun.
Menurut beliau, berdasarkan kajian pihaknya, kecenderungan rakyat Malaysia berbelanja adalah antara yang tertinggi, hampir 60 peratus.
Ini berbanding pengguna di Korea Selatan pada 35.5 peratus, Thailand 44.7 peratus Indonesia 53.1 peratus.
“Ini bermakna daripada setiap RM1 pendapatan, 60 sen akan dibelanjakan.
“Jadi perkara yang perlu dilakukan PKS ialah melihat kembali penawaran nilai mereka dan berikan apa yang dikehendaki pengguna,” katanya pada sesi seminar web Bank Islam bertajuk PKS Pasca PKP semalam.
Mohd Afzanizam

Sementara itu, Afzanizam menjelaskan, ekonomi negara kini semakin menunjukkan tanda-tanda pemulihan.

Tambah beliau, ini dapat dilihat melalui indeks pengeluaran industri yang menunjukkan lonjakan sebanyak 18.2 peratus pada bulan Mei berbanding April lalu.
“Kami menjangkakan pertumbuhan ekonomi negara pada paras 3.5 peratus tahun depan dengan pertumbuhan PKS pada 4.5 peratus. Momentum ini dijangka berterusan pada 2022 dengan ekonomi negara bertumbuh 4.7 peratus manakala PKS berkembang 5.8 peratus.
“Malaysia memiliki potensi ekonomi yang tinggi dengan populasi muda, tenaga kerja berpendidikan dan aman daripada konflik. Platform telah tersedia untuk kejayaan dan PKS perlu ambil kesempatan,” katanya.


Bayi lahir tahun ini dijangka hidup lebih lama
Oleh KOSMO!

23 Julai 2020, 10:49 pm
PUTRAJAYA – Jabatan Perangkaan Malaysia (DOSM) menjangkakan bayi yang lahir pada tahun ini boleh hidup sehingga berumur 74.9 tahun, hampir lima bulan lebih lama berbanding bayi lahir pada tahun 2014 iaitu 74.5 tahun.
Perkara itu didedahkan DOSM dalam Jadual Hayat Ringkas, Malaysia 2018-2020 yang mengandungi jadual hayat mengikut umur, kumpulan etnik dan jantina serta perbezaan mengikut negeri untuk tahun 2018-2020.
Ketua Perangkawan Datuk Seri Dr Mohd Uzir Mahidin berkata, secara purata jangkaan hayat bagi bayi perempuan yang lahir pada 2020 ialah 77.6 tahun, lima tahun lebih lama berbanding bayi lelaki iaitu 72.6 tahun.
“Pada 2020, lelaki dan wanita yang mencecah umur 15 tahun masing-masing dijangka hidup selama 58.4 dan 63.2 tahun.
“Jangkaan hayat pada umur 60 tahun meningkat iaitu lelaki dijangka hidup selama 18.4 tahun lagi manakala wanita 21.2 tahun,” katanya menerusi laporan tersebut.
Berdasarkan anggaran penduduk pada 2020, beliau berkata penduduk berusia 60 tahun dan ke atas meningkat kepada 3.5 juta orang berbanding 3.4 juta pada 2019.

Mohd Uzir berkata, tiga negeri mencatatkan jangkaan hayat tertinggi untuk lelaki ialah Sarawak (74.6 tahun), Kuala Lumpur (74.5 tahun) dan Selangor (73.8 tahun) manakala bagi wanita ialah Kuala Lumpur (79.4 tahun), Pulau Pinang (78.9 tahun) dan Sarawak (78.4 tahun).-K! ONLINE.


Lori, van terkandas banjir di Cheras
Oleh EDDY AQMAL MOHAMED HAMIDI

23 Julai 2020, 9:07 pm
KUALA LUMPUR – Sekurang-kurangnya dua buah kenderaan terkandas dalam banjir kilat yang berlaku di Jalan Cheras susulan hujan lebat di sini hari ini.
Pusat Gerakan Operasi Kuala Lumpur berkata, pihaknya menerima panggilan kecemasan melalui talian Mers 999 pada pukul 3.47 petang sebelum  dua buah jentera bergegas ke lokasi kejadian.
“Sebanyak dua buah jentera dari Balai Bomba dan Penyelamat Cheras bersama lapan anggota telah dikerahkan ke lokasi bagi membantu mangsa yang terkandas.
“Setibanya di lokasi, anggota bertugas mendapati sebuah lori satu tan dan sebuah kenderaan pelbagai guna (MPV) jenis Toyota Alphard telah terkandas di dalam air sedalam satu meter,” katanya dalam satu kenyataan di sini hari ini.
Tambahnya, anggota bertugas kemudiannya memberi bantuan menolak kenderaan yang terkandas ke kawasan selamat dengan bantuan pihak polis yang turut berada di lokasi.
Difahamkan, operasi tamat sepenuhnya pada pukul 4.11 petang setelah air mulai surut.-K! ONLINE


Lokomotif rempuh pacuan empat roda
Oleh KOSMO!

23 Julai 2020, 7:37 pm
KOTA KINABALU – Sebuah lokomotif berserta tiga unit treler penumpang merempuh sebuah kenderaan jenis Mitsubishi Triton dalam kemalangan di Lintasan Rata Awam (LRA) Kilometer (KM) 4.3, awal pagi tadi.
Bagaimanapun, tiada sebarang kemalangan jiwa dilaporkan dalam kejadian sekitar pukul 7.13 pagi itu.
Pengarah Jabatan Kereta Api Negeri Sabah (JKNS), Leonard Poyong berkata, lokomotif berkenaan menuju destinasi akhir terletak di Stesen Sembulan.
“Pemandu serta penolong pemandu lokomotif bertugas melaporkan kejadian berlaku apabila kenderaan pacuan empat roda terbabit secara tiba-tiba memasuki kawasan landasan untuk melintasi kawasan kejadian semasa formasi perkhidmatan sedang menghampiri LRA.
“Dengan jarak kurang dua meter, pemandu tidak dapat menghentikan lokomotif berkenaan untuk mengelakkan kemalangan.
“Pemeriksaan awal mendapati walaupun palang tidak dapat diturunkan akibat masih dalam penyenggaraan, namun siren dan lampu isyarat di LRA didapati masih berfungsi dengan baik.

“Hon dan lampu utama pada lokomotif juga sudah dipasang sebagai salah satu langkah keselamatan,” katanya menerusi kenyataan akhbar hari ini.
Dalam kenyataan sama, Leonard menyatakan pihak turut mengadakan mesyuarat khas bertujuan untuk mengatasi serta mengelak perkara sama berulang kembali.
Sementara itu, beliau berkata, JKNS juga akan mengambil tindakan susulan termasuklah melaksanakan sistem pemeriksaan dan penyenggaraan LRA yang lebih sistematik dan menambahbaik beberapa Prosedur Operasi Standard (SOP) berkaitan pengendalian LRA selain penggunaan jenis lampu isyarat yang boleh memberi peringatan kepada pemandu kenderaan. – K! ONLINE


PKPD mungkin dilaksanakan di lokaliti tertentu di Sarawak
Oleh NOR IDAYU BOSRO

23 Julai 2020, 6:50 pm
PUTRAJAYA – Kementerian Kesihatan tidak menolak kemungkinan mengadakan Perintah Kawalan Pergerakan Diperketatkan (PKPD) jika kes baharu terus meningkatkan di lokaliti tertentu di Sarawak.
Ketua Pengarah Kesihatan, Datuk Dr. Noor Hisham Abdullah berkata, KKM bagaimanapun masih dapat mengawal kluster-kluster aktif di situ dengan baik buat masa ini.
“Kalau perlu KKM akan laksanakan PKPD di kawasan tersebut iaitu di lokaliti atau kumpulan sasar yang telah dikenal pasti.
“Buat masa ini, kami sudah menghantar pasukan ke Sarawak untuk mempertingkatkan contact tracing bagi mengesan kes yang terdedah kepada kes-kes positif dalam kluster tersebut,” katanya. -K! ONLINE


Warga emas berhati mulia rugi RM500,000 akibat ditipu
Oleh EDDY AQMAL MOHAMED HAMIDI

23 Julai 2020, 7:02 pm
KUALA LUMPUR – Tindakan licik dua wanita warga tempatan yang tergamak menipu seorang lelaki warga emas untuk menderma kepada beberapa buah pusat kebajikan tidak wujud selama tiga tahun akhirnya terbongkar selepas lelaki tersebut berhasrat untuk mengadakan lawatan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, lelaki berkenaan yang berusia 72 tahun telah dimaklumkan oleh sepupunya berusia 78 tahun tentang tawaran untuk menghulurkan sumbangan kepada anak-anak yatim oleh seorang wanita yang merupakan bekas pekerjanya pada Mei 2017 lalu.
“Mangsa yang kemudiannya bersetuju telah memberikan kuasa kepada sepupunya itu untuk mengendalikan hal ehwal kewangannya dalam urusan pemindahan wang dari akaunnya ke akaun peribadi milik wanita tersebut.
“Pembiayaan itu berlanjutan sehinggalah awal Julai lalu apabila mangsa bersama rakannya telah pergi ke lokasi rumah anak-anak yatim tersebut di Tanah Merah, Kelantan, Simpang Empat, Pulau Pinang serta di Ipoh, Perak, dan mendapati ia tidak wujud,” katanya dalam satu kenyataan di sini hari ini.
Menurut Nik Ezanee, anggaran kerugian yang dialami mangsa dianggarkan mencecah RM500,000 dan lelaki tersebut kemudiannya membuat laporan kepada pihak polis.
“Pihak polis kemudiannya menyerbu dua lokasi berasingan di Tanah Merah, Kelantan serta Kajang, Selangor semalam susulan hasil risikan yang dilakukan dan menahan dua suspek wanita warga tempatan.

“Kedua-dua suspek yang ditahan berperanan sebagai pemilik akaun-akaun bank yang menerima sumbangan wang daripada mangsa dan suspek pertama telah ditahan reman selama empat hari serta disiasat di bawah Seksyen 420 Kanun Keseksaan manakala suspek kedua berusia 34 tahun pula dibebaskan dengan jaminan polis,” jelas beliau.
Tambah Nik Ezanee, orang ramai dinasihatkan untuk sentiasa berhati-hati terutamanya apabila memberi bantuan kewangan kepada mana-mana pusat kebajikan dengan memastikan pihak tersebut memiliki dokumen-dokumen yang berkaitan dan dilakukan secara bersemuka,” jelas beliau.
“Akaun bank adalah tangungjawab individu dan dilarang untuk dipinjamkan kepada sesiapa walaupun untuk sementara waktu untuk mengelakkan menjadi mangsa penipuan,” katanya. – K! ONLINE


Lukaku punca Inter kecewa
Oleh KOSMO!

23 Julai 2020, 7:32 pm
MILAN – Ketumpulan penyudah Romelu Lukaku merupakan faktor utama Inter Milan terpaksa melupakan hasrat bergelar juara Serie A musim ini apabila sekadar seri tanpa jaringan dengan Fiorentina di Stadium San Siro awal pagi semalam.
Keputusan itu menyaksikan Juventus kini di ambang kejuaraan musim ini sekali gus mempertahankan gelaran Scudetto buat kali kesembilan berturut-turut.
Ketua jurulatih Inter, Antonio Conte kecewa dengan situasi itu kerana skuad bimbingannya dilihat mampu menamatkan dominasi Juventus pada awal saingan musim ini sebelum segala-galanya musnah disebabkan kesilapan mereka sendiri.
“Tempat kedua langsung tiada apa-apa makna bagi saya. Ia cuma membuktikan anda adalah pasukan yang mengungguli carta paling malang,” katanya.
Lukaku berpeluang mencetak hatrik dalam aksi separuh masa pertama tetapi dinafikan oleh ketumpulan penyudahnya sendiri selain kehebatan penjaga gol Fiorentina.
Malang Inter berterusan apabila percubaan Lukaku dan Alexis Sanchez sekadar singgah di tiang gol Fiorentina dan terpaksa akur menamatkan perlawanan tanpa sebarang jaringan.

Keputusan itu menyaksikan Inter jatuh ke tangga ketiga dan dipintas Atalanta pada kedudukan kedua dengan saingan Serie A musim ini cuma berbaki tiga perlawana lagi.
Inter harus menyalahkan diri sendiri kerana ini adalah perlawanan kedua berturu-turut menyaksikan mereka sekadar mengutip satu mata selepas terdahulu seri 2-2 dengan AS Roma pada Isnin lalu. – AGENSI


Covid-19 resahkan Malaysian Tigers
Oleh MUHAMMAD ZUHAILY BADLISHAH

23 Julai 2020, 6:53 pm
KUALA LUMPUR – Peningkatan kes pandemik Covid-19 di Bangladesh dengan jumlah angka melebihi 200,000 jangkitan menimbulkan kebimbangan menjelang saingan Trofi Juara-Juara Asia (ACT) di Dhaka bermula 17 hingga 27 November ini.
Lebih malang, skuad hoki negara berkemungkinan besar terpaksa menghadapi kejohanan itu tanpa kehadiran ketua jurulatih, Roelant Oltmans jika situasi buruk di negara berkenaan masih berterusan.
“Jujurnya kerajaan saya (Belanda) tidak membenarkan saya ke sana jika keadaan ini tidak berubah dan masih tidak selamat jika dibandingkan dengan Malaysia yang lebih selamat.
“Mungkin saya ada pelan B jika pasukan perlu bersaing tanpa jurulatih tetapi saya tidak boleh mendedahkannya lagi buat masa ini. Tunggu sehingga dapat jawapan jelas,” katanya selepas sesi latihan di Stadium Hoki Nasional, Bukit Jalil hari ini.
Pengendali berusia 66 tahun itu juga menjelaskan, pihaknya masih belum menerima sebarang perkembangan baharu daripada penganjur dan Persekutuan Hoki Asia (AHF) berhubung status kejohanan tersebut.
Menurut Oltmans, keputusan sama ada menunda kejohanan itu ke satu tarikh baharu atau menukar venue ke negara yang lebih selamat.

SKUAD negara mungkin terpaksa beraksi tanpa kehadiran Oltmans sekiranya Kejohanan ACT akan tetap dilangsungkan November ini.

Sementara itu, tonggak pertahanan berpengalaman Malaysian Tigers, Muhammad Razie Abd. Rahim berpandangan, skuad negara tidak perlu dihantar menyertai kejohanan di Dhaka jika ia boleh memudaratkan keselamatan pasukan.
“Tak perlu kita hantar pasukan ke sana kalau kes semakin meningkat kerana ia boleh membahayakan kami. Pasukan lebih penting untuk masa akan datang.
“Saya tak pasti kalau kami terpaksa mengharungi tahun ini tanpa kejohanan. Kami sebagai pemain akan mengikut sahaja setiap perancangan jurulatih dan MHC (Konfederasi Hoki Malaysia),” jelasnya.
Sebagai rekod, skuad negara sudah memulakan latihan sejak awal bulan ini sebagai persediaan menghadapi ACT dengan sasaran melangkah ke pentas final kejohanan tersebut. K! ONLINE


Lagi lelaki langgar syarat kuarantin di rumah
Oleh KOSMO!

23 Julai 2020, 7:13 pm
Oleh MOHD RAFIE AZIMI
JITRA – Seorang pengusaha nasi kandar ditahan di premis perniagaannya di pekan Napoh dekat sini kerana mengingkari syarat kuarantin di rumah.
Ketua Polis Daerah Kubang Pasu, Superitendan Mohd. Ismail Ibrahim berkata, lelaki itu dipercayai baru pulang dari India pada 13 Julai lalu dan perlu menjalani kuarantin di rumah selama 14 hari.
“Lelaki itu bagaimanapun mendakwa datang ke kedainya bagi memantau perniagaan.
“Disebabkan itu pihak polis menahannya kira-kira pukul 9 pagi tadi setelah menerima laporan daripada penduduk setempat,” katanya kepada pemberita di sini hari ini.
Terdahulu gambar lelaki tersebut yang memakai gelang tangan berwarna merah jambu tular di media sosial sehingga menimbulkan rasa kurang senang banyak pihak.

Mohd. Ismail menambah, hasil keputusan ujian saringan Covid-19 dijalankan terhadap lelaki terbabit sebelum ini didapati negatif.
“Lelaki itu bagaimanapun masih perlu melakukan saringan kedua pada minggu depan,” ujarnya.
Tambahnya, pengusaha nasi kandar terbabit kemudiannya dikompaun sebanyak RM1,000 dan diarahkan menjalani proses kuarantin di rumah.- K! ONLINE


Tun M fail cabar lantikan Azhar
Oleh NUZULSHAM SHAMSUDDIN

23 Julai 2020, 6:50 pm
KUALA LUMPUR – Bekas Perdana Menteri, Tun Dr. Mahathir Mohamad dan anaknya, Datuk Seri Mukhriz bersama tiga lagi menfailkan tindakan undang-undang sebentar tadi bagi mencabar kesahihan pelantikan Datuk Azhar Azizan Harun dan Datuk Seri Azalina Othman Said sebagai Yang Di-Pertua dan Timbalan Yang Di-Pertua Dewan Rakyat.
Selain Mahathir dan Mukhriz yang juga bekas Menteri Besar Kedah, tiga lagi individu itu ialah bekas Menteri Pendidikan, Dr.Maszlee Malik; Ahli Parlimen Kubang Pasu, Datuk Wira Amiruddin Hamzah dan Ahli Parlimen Sri Gading, Datuk Dr Shahruddin Md. Salleh.
Kesemua plaintif menfailkan saman pemula tersebut terhadap Azhar, Azalina selain Timbalan Yang Di-Pertua Dewan Rakyat, Datuk Mohd. Rashid Hasnon dan Setiausaha Dewan Rakyat, Nizam Mydin Bacha Mydin melalui Tetuan Law Practice of Rafique di Mahkamah Tinggi Sivil di sini.
Dalam saman pemula yang dikemukakan kelima-lima plaintif menamakan keempat-empat mereka sebagai defendan pertama hingga keempat dan memohon deklarasi bahawa kerusi Yang Di-Pertua Dewan Rakyat sejak 13 Julai lepas masih kosong dan pelantikan Azhar serta Azalina itu adalah tidak sah.
Ia berikutan ianya tidak berpelembagaan atau bercanggah dengan Perlembagaan Persekutuan atau Peraturan 3,4,6 dan 47 Peraturan-Peraturan Mesyuarat Dewan Rakyat atau kedaulatan undang-undang.
Selain itu, plaintif-plaintif juga menuntut deklarasi bahawa semasa perjalanan sesuatu persidangan Dewan Rakyat sebaik sahaja Usul mengosongkan jawatan Yang Di-Pertua atau Timbalan diluluskan oleh majoriti Dewan Rakyat, maka tempoh 14 hari bagi pihak setiap Ahli Dewan Rakyat untuk mengemukakan calon Yang Di-Pertua dan Timbalannya adalah bermula dari tarikh Usul itu diluluskan.

Dalam pada itu, mereka juga memohon perintah seorang Yang Di-Pertua dan Timbalannya sekiranya jawatan itu dikosongkan semasa perjalanan persidangan berlangsung hendaklah melalui proses-proses pencalonan, perbahasan dan pengundian cukup bilangan oleh ahli Dewan Rakyat untuk menjadikan satu proses pelantikan yang sah.
Antara alasan yang dikemukakan dalam permohonan itu adalah tindakan defendan ketiga (Mohd. Rashid) yang membuat penetapan dengan memaklumkan bahawa cuma ada satu calon bagi tujuan pelantikan Yang Di-Pertua Dewan Rakyat baru adalah tidak sah.
Ini kerana tidak ada peluang diberi oleh defendan ketiga dan keempat (Nizam Mydin) kepada semua Ahli Dewan Rakyat untuk memajukan pencalonan atau perbahasan atau pengundian bagi mengisi kerusi Yang Di-Pertua Dewan Rakyat  dalam masa 14 hari sebelum mana-mana mesyuarat lanjutan bagi tujuan pelantikan diadakan.
Plaintif juga mendakwa tindakan defendan keempat untuk memasyurkan atau memanggil Azhar dan Azalina mengambil tempat sebagai Yang Di-Pertua Dewan Rakyat dan Timbalan adalah bertentangan dengan Perlembagaan Persekutuan atau Peraturan-Peraturan Majlis Mesyuarat Dewan Rakyat dan tidak sah. – K! ONLINE


Nur Aqilah disenangi guru dan rakan
Oleh KOSMO!

23 Julai 2020, 7:39 pm
NUR AQILAH
Oleh Rizanizam Abdul Hamid
ALOR GAJAH – “Arwah seorang murid yang baik, disenangi guru dan rakan menyebabkan kehilangannya amat dirasai,” kata guru Sekolah Kebangsaan (SK) Parit Melana, Azmirah Abd Aziz, 45.
Guru mata pelajaran Pendidikan Seni Visual (PSV) itu merujuk keperibadian Nur Aqilah Husna Abdullah, 9, murid Tahun 3 sekolah berkenaan yang meninggal dunia selepas motosikal dinaiki terperosok ke bawah lori dalam kemalangan membabitkan empat kenderaan di Jalan Panchor M17 Kampung Panchor, Durian Tunggal di sini semalam.
Dalam kejadian pukul 7.20 pagi itu, Nur Aqilah yang ketika itu dalam perjalanan ke sekolah menaiki motosikal ditunggang bapanya, Amirul Hussaini Muhammad, 33, maut serta-merta di lokasi kejadian.
Mengulas lanjut Azmirah berkata, walaupun bukan guru kelasnya, dia mengenali sifat arwah kerana telah mengajarnya sejak tahun lalu bagi mata pelajaran Bahasa Inggeris.
“Walaupun agak pendiam, arwah akan bertanya pada guru jika tidak memahami sesuatu subjek dan mempunyai ramai kawan.

“Saya pasti sangat merasai kehilangannya kerana dia duduk betul-betul di hadapan meja guru di dalam kelas,” katanya sebak ketika ditemui KOSMO! di sini hari ini.
Sementara itu, Yang Dipertua Persatuan Ibu Bapa dan Guru (PIBG) SK Parit Melana, Ir Fairullizam Isahak berkata, pihaknya telah melancarkan kutipan derma kilat untuk mengurangkan beban ditanggung keluarga arwah.
“Kami harap sumbangan ini dapatlah membantu mengurangkan perbelanjaan bapa arwah yang cedera dan mungkin tidak dapat bekerja sehingga dia benar-benar pulih,” katanya.
Dalam kejadian semalam, nahas dilaporkan berlaku apabila pemandu sebuah Proton Wira dalam perjalanan dari Pantai Belimbing menghala ke Melaka Pindah hilang kawalan lalu memasuki arah bertentangan.
Kereta dipandu lelaki berusia 28 tahun itu kemudian merempuh Toyota Alphard yang dipandu guru lelaki berusia 47 tahun dan sebuah lori yang berada di laluan sama.
Lori itu kemudian terbabas sebelum menghimpit motosikal Honda EX5 ditunggang Amirul Hussaini bersama anaknya yang berada di sebelah kenderaan berat itu.-K! ONLINE.


Rakaman berbunyi perlu ada lesen
Oleh KOSMO!

23 Julai 2020, 6:29 pm
KUALA LUMPUR – Semua penerbit filem wajib memohon Lesen Pengeluaran Filem serta Surat Perakuan Penggambaran (SPP) sebelum menerbitkan filem masing-masing sama ada di platform media sosial atau saluran tradisi.
Perkara itu termaktub dalam Akta Perbadanan Kemajuan Filem Nasional Malaysia (Finas 1981 Seksyen 22 (1), tiada seseorang boleh mengambil bahagian dalam mana-mana aktiviti mengeluar, mengedar dan mempamer filem-filem atau mana-mana gabungan aktiviti-aktiviti yang dinyatakan dalam Seksyen 21 (1).
Di Dewan Rakyat, Menteri Komunikasi dan Multimedia, Datuk Saifuddin Abdullah berkata, keperluan berbuat demikian tidak kira sama ada mereka dari agensi media arus perdana atau media personal.
Saifuddin berkata demikian dalam Waktu Pertanyaan-pertanyaan Menteri bagi menjawab soalan Wong Shu Qi (DAP-Kluang) yang mahu tahu sama ada semua penerbit filem wajib membuat permohonan tersebut.
Beliau menambah, Finas mengeluarkan tiga jenis lesen kepada industri perfileman iaitu Lesen Pengeluaran Filem/Video, Lesen Pengedaran Filem/Video dan Lesen Pemameran Filem/Video.
Menurutnya, Finas juga menerima, memproses dan mengeluarkan Surat Perakuan Penggambaran (SPP) Sijil Filem Iklan Buatan Malaysia (MIM) dan Surat Sokongan Kemasukan Pekerja Filem Asing (PFA).

Menjawab soalan Shu Qi, mengenai tafsiran filem dan sama ada ia merangkumi video di aplikasi media sosial seperti Tiktok dan Instagram, Saifuddin berkata, mengikut akta berkenaan, tafsirannya termasuk filem cerita, filem pendek, filem subjek ringkas, trailer, dokumenteri, filem kecil dan iklan.
Ia juga katanya, termasuk apa-apa rakaman pada apa-apa jenis bahan termasuk pita video berupa arca-arca bergerak sama ada disertai bunyi atau tidak untuk dilihat orang ramai atau mana-mana golongan orang ramai.
Hari ini Finas menjadi trending di lama Twitter berikutan penetapan terbaru mengenai lesen SPP di Dewan Rakyat. – K! ONLINE


Husniah masih ada peluang
Oleh MUHAMMAD ZUHAILY BADLISHAH

23 Julai 2020, 6:59 pm
KUALA LUMPUR – Ratu pecut 100 meter (m) negara, Zaidatul Husniah Zulkifli masih berpeluang melayakkan diri ke Sukan SEA 2021 di Hanoi, Vietnam yang akan berlangsung dari 21 November hingga 2 Disember tahun depan.
Husniah, 27, dijangka sempat pulih sepenuhnya daripada kecederaan Anterior Cruciate Ligament (ACL) yang menyebabkan dia terpaksa menjalani pembedahan lutut kanan baru-baru ini.
Ketua jurulatih skuad olahraga negara, Mohd. Manshahar Abdul Jalil percaya pemenang pingat perak 100m dan 200m Sukan SEA Kuala Lumpur 2017 itu masih sempat untuk mencapai had kelayakan apabila sembuh sepenuhnya nanti.
“Baru semalam saya jumpa dia dan dia masih dalam proses pemulihan. Biasanya ia akan mengambil masa lima hingga enam bulan untuk pulih.
“Mudah-mudahan dia akan sembuh secepat mungkin dan kembali semula dalam latihan. Kalau segalnya berjalan lancar, dia boleh berlatih semula hujung tahun ini,” katanya.
Pembedahan tersebut bermakna atlet dari Kuala Nerang itu terpaksa melupakan hajatnya untuk membuat penampilan kedua di pentas Sukan Olimpik selepas beraksi atas tiket wildcard sewakt edisi 2016 di Rio de Janeiro, Brazil.

Sebagai rekod, catatan terbaik Husniah untuk 100m ialah 11.59 saat (s) yang dilakukan di Weinheim, Jerman dan 23.54s bagi acara 200m sewaktu meraih tempat kedua Sukan SEA Kuala Lumpur 2017. – K! ONLINE


Mangsa banjir Bandar Baharu dibenar pulang
Oleh KOSMO!

23 Julai 2020, 5:28 pm
Oleh AZAHAR HASHIM
BANDAR BAHARU – Pusat Pemindahan Sementara (PPS) Sekolah Kebangsaan (SK) Sungai Kechil Ulu yang menempatkan 22 mangsa banjir kilat dari dua buah kampung dalam Mukim Bagan Samak di sini ditutup kira-kira pukul 1 petang tadi.
Sekreteriat Jawatankuasa Pengurusan Bencana Daerah Bandar Baharu, Leftenan (PA) Abdul Rahim Khairuddin berkata, kesemua mangsa daripada enam keluarga dibenarkan pulang ke rumah masing-masing.
“PPS ditutup selepas banjir pulih selain keadaan cuaca yang agak baik sejak semalam,” katanya ketika dihubungi di sini hari ini.
Kata beliau, sebahagian mangsa telah pulang sejak semalam untuk membersihkan rumah masing-masing.
“Kita akan terus melakukan pemantauan terutama di lokasi yang kerap dilanda banjir,” ujarnya.

Kosmo! Online semalam melaporkan 22 mangsa daripada enam keluarga dipindahkan ke PPS selepas Kampung Sungai Tepus dan Kampung Pasir Debu di Mukim Bagan Samak di sini dilanda banjir kilat malam kelmarin.-K! ONLINE.


PPM rampas rokok seludup RM300,000
Oleh KOSMO!

23 Julai 2020, 5:48 pm
Oleh NUR ALINA HASSAN
BATU PAHAT- Pasukan Polis Marin (PPM) Wilayah Dua berjaya menahan seorang lelaki disyaki konco sindiket dalam aktiviti penyeludupan rokok di sebuah rumah di di Parit Yaani, Yong Peng, petang semalam.
Komander Pasukan Polis Marin Wilayah Dua, Asisten Komisioner Muhd. Zailani Abdullah berkata, lelaki tempatan berusia 38 tahun itu ditahan sepasukan anggota daripada Unit Risik Marin PPM Wilayah Dua Tampoi.
Menurut Muhd. Zailani, pihaknya sebelum itu menyerbu sebuah premis pada pukul 4.30 petang, sebelum membawa kepada penahanan suspek yang tinggal di kediaman bersebelahan lokasi serbuan.
“Hasil pemeriksaan di premis menemui sejumlah kotak berwarna coklat berisi 19,350 karton rokok seludup pelbagai jenama.
“Siasatan lanjut kemudiannya mendapati suspek hanya tinggal bersebelahan dengan premis yang diserbu oleh pihak polis,” katanya dalam kenyataan di sini, hari ini.

Muhd. Zailani berkata, anggaran keseluruhan rampasan adalah bernilai RM301,892 termasuk cukai Kastam.
Beliau berkata, suspek disyaki terbabit dalam kegiatan mengedar rokok seludup ke kedai runcit yang tidak berlesen di sekitar kawasan Parit Yaani dan Yong Peng.
“Suspek ditahan dan semua barang salah itu dirampas serta disiasat dibawah Seksyen 135 (1)Akta Kastam 1967, katanya.-K! ONLINE.


17 ditahan khayal pil ekstasi ketika berhibur
Oleh KOSMO!

23 Julai 2020, 6:08 pm
Oleh ROSLIZA MOHAMED
KOTA BHARU – Seramai 17 orang termasuk empat wanita ditahan ketika sedang asyik berhibur dalam keadaan khayal dipercayai pil ekstasi dalam satu serbuan polis di sebuah rumah inap desa di Kubang Kerian di sini awal pagi tadi.
Dalam serbuan yang dilakukan sepasukan pegawai dan anggota Jabatan Siasatan Jenayah Narkotik (JSJN) pada pukul 3.15 pagi itu, kesemua suspek yang berusia antara 18 hingga 35 tahun yang terdiri daripada golongan penganggur sedang mendengar muzik yang kuat di dalam rumah berkenaan.
Timbalan Ketua Polis Kelantan, Senior Asisten Komisioner Abdullah Mohamad Piah berkata, sewaktu serbuan, keempat-empat suspek wanita sedang berhibur dengan hanya memakai baju tidur manakala 13 lelaki pula memakai singlet dan berseluar jean.
Katanya, hasil pemeriksaan berjaya menemui 600 biji pil ekstasi yang bernilai RM18,000 yang dipercayai dijual dalam kalangan mereka sewaktu berhibur di dalam rumah itu.
“Rampasan pil ekstasi dalam kes ini merupakan yang terbesar di Kelantan. Kita menjumpai kesemua pil tersebut yang berwarna kuning dan hijau di dalam bungkusan plastik syarikat kurier yang disimpan di dalam almari di sebuah bilik.

“Siasatan juga mendapati, rumah disewa oleh seorang suspek lelaki berusia 27 tahun. Sebelum mengadakan parti liar itu, mereka mengadakan jamuan barbeku di luar rumah tersebut,” katanya pada sidang akhbar di Ibu Pejabat Polis Kontinjen Kelantan di sini hari ini.
Menurut Abdullah,kesemua suspek positif dadah jenis methamphetamine manakala lapan daripada mereka mempunyai rekod lampau berkaitan kes dadah.
Jelasnya, hasil siasatan terhadap kesemua suspek mendapati mereka memperoleh bekalan pil ekstasi itu dari Klang, dua kali sebulan.
“Kita tidak menolak kemungkinan kegiatan mereka itu boleh menjerumus kepada unsur seks jika tiada tindakan awal diambil.
“Ada antara suspek yang baru mencuba menggunakan pil tersebut sewaktu berada dalam parti itu. Selain itu, pil tersebut juga dijual pada harga RM30 sebiji kepada peserta parti,” katanya.
Jelasnya, kesemua suspek direman selama tujuh hari bermula hari ini hingga Rabu depan.-K! ONLINE.


UMNO Perak kenal pasti sembilan calon PRK Slim
Oleh KOSMO!

23 Julai 2020, 6:15 pm
Oleh SHAMSUL KAMAL AMARUDIN
LUMUT – UMNO Perak sudah menyenaraikan antara lapan hingga sembilan ahli parti itu yang layak menjadi calon Barisan Nasional (BN) pada Pilihan Raya Kecil (PRK) Dewan Undangan Negeri (DUN) Slim pada 29 Ogos depan.
Ketua Penerangan UMNO Perak, Datuk Zolkafli Harun, berkata semua mereka adalah anak tempatan dan merupakan ahli UMNO Bahagian Tanjung Malim.
“UMNO Perak akan mengadakan mesyuarat khas pada 25 haribulan ini (Sabtu) yang akan dipengerusikan oleh Pengerusi Badan Perhubungan UMNO negeri, Datuk Saarani Mohamad, bagi membincangkan PRK Slim.
“Ada kemungkinan perkara berkaitan calon akan dibincangkan dalam mesyuarat itu,” katanya kepada pemberita selepas melakukan lawatan kerja di Lapangan Terbang Pulau Pangkor di sini hari ini.
Suruhanjaya Pilihan Raya (SPR) menetapkan 29 Ogos ini sebagai tarikh PRK DUN Slim di negeri ini.

Kerusi berkenaan kosong susulan kematian penyandang, Datuk Mohd Khushairi Abdul Talib dari BN pada 15 Julai lalu.
Pada 15 Julai lalu, media melaporkan Khusairi meninggal dunia di Hospital Bentong akibat serangan jantung pada pukul 4.15 petang di Hospital Bentong, Pahang selepas tiba-tiba pengsan ketika bermain golf di Awana Genting Highlands Golf and Country Resort sekitar pukul 2.30 petang.
Khusairi menang kerusi DUN Slim pada Pilihan Raya Umum Ke-14 (PRU-14) selepas menewaskan calon Parti Pribumi Bersatu Malaysia (BERSATU) Mohd Amran Ibrahim dan PAS, Zulfadli Zainal, dengan majoriti 2,183 undi.-K! ONLINE.


[VIDEO] ‘Beruk besi’ bantu lelaki gayat jadi pemetik kelapa berjaya
Oleh KOSMO!

23 Julai 2020, 5:16 pm
Oleh NOOR HAYATI MAMAT
HULU TERENGGANU – Walaupun menghadapi masalah ketakutan pada ketinggian atau gayat, ia bukan menghalang buat seorang operator pengeluaran kilang untuk mencari pendapatan sampingan dengan memetik buah kelapa.
Berbekalkan peralatan khas yang di pinjam daripada bapa saudaranya, Mohd. Zulfiza Mat Yusof, 40, memperolehi pendapatan agak lumayan sejak tiga bulan lalu.
Beliau memberitahu dirinya bukan sahaja mempunyai masalah gayat malah tidak memiliki asas memanjat pokok kelapa.
“Semuanya bermula pada bulan Ramadan lalu, saya bergerak untuk mencari pendapatan lebih bagi menyara keluarga.
“Saya nekad untuk menjadi pemetik buah kelapa sambilan dengan berbekalkan peralatan khas dipinjam daripada bapa saudara, Wahab Mat Ali, 60, yang kami gelar sebagai ‘beruk mesin’,” katanya yang ditemui di Felda Jerangau Barat, Ajil dekat sini baru-baru ini.

Mohd. Zulfiza berkata, sambutan yang di terima amat memberangsangkan sehingga mampu menjana pendapatan sampingan sehingga RM1,000 sebulan.
Bapa kepada tiga anak berusia lima hingga 13 tahun itu berkata, rekod tertingginya berjaya memetik 103 biji buah kelapa dari sebatang pokok.
“Kadar upah saya kenakan ialah 50 sen sebiji namun ada juga pelanggan yang bermurah hati menyerahkan sebahagian buah kelapa miliknya yang telah dipetik kepada saya.
“Buah kelapa itu kemudiannya dibuang sabutnya sebelum di jual kepada penduduk kampung dengan harga RM1.50 sebiji,” katanya.
Bercerita tentang ‘beruk mesin’, beliau memberitahu peralatan yang dipercayai daripada besi, kabel dan tayar lori tersebut di beli bapa saudara di Manir, Kuala Terengganu pada 30 tahun lalu,” katanya. -K! ONLINE


Ikrar alat ganti kereta rupanya kayu merah
Oleh KOSMO!

23 Julai 2020, 5:54 pm
Oleh SITI A’ISYAH SUKAIMI
DENGKIL – Taktik sindiket menyeludup kayu merah atau ‘red sandalwood’ dari India dengan mengikrarkannya sebagai karburetor dan ‘chamber’ gagal mengaburi mata pegawai Jabatan Kastam Diraja Malaysia (JKDM) sekali gus berjaya ditumpaskan dalam kejadian di Pelabuhan Utara, Pelabuhan Klang pada 17 Julai lepas.
Rampasan bagi kayu bernilai tinggi itu membabitkan anggaran 283 batang dengan berat kira-kira 8,000 kilogram (kg) serta nilai dagangan RM4.6 juta yang mana dagangan ini tidak tertakluk kepada duti cukai.
Timbalan Ketua Pengarah Kastam (Penguatkuasaan dan Pematuhan), Datuk Johari Alifiah berkata, rampasan kayu merah oleh Unit Siasatan Frod Perdagangan (USFP) JKDM adalah susulan penahanan sebuah kontena 6.096 meter yang tiba pada 8 Julai lepas.
“Tiada pengikraran borang import (K1) dibuat pengimport ke atas dagangan tersebut dan pemeriksaan ke atas Dokumen Perkapalan dan Daftar Muatan Kapal (K4) menunjukkan dagangan dalam kontena itu telah diikrarkan sebagai karburetor dan ‘chamber’.
“Bagaimanapun, hasil pemeriksaan dijalankan, pasukan telah menemui kayu merah dimuatkan di dalamnya,” katanya pada sidang akhbar di sini hari ini.

Johari berkata, dagangan ini tersenarai di bawah Appendix 2 Konvensyen Mengenai Perdagangan Antarabangsa Dalam Spesies Terancam (CITES) yang mensyaratkan supaya pengeksport perlu mempunyai sijil dikeluarkan oleh pihak berkuasa negara pengeksport.
“Dagangan ini juga tersenarai di bawah Jadual Ketiga kepada Perintah Kastam (Larangan Mengenai Import) 2017 yang mana pengimportannya tertakluk kepada satu permit import dikeluarkan oleh Lembaga Perindustrian Kayu Malaysia (MTIB).
“Bagi kegunaan kayu merah ini, kebiasaannya digunakan dalam perubatan tradisional dan herba. Rampasan ini juga adalah antara yang terbesar,” katanya.
Susulan itu, beliau berkata, siasatan ke atas syarikat pengimport sedang giat dijalankan dan dalang di sebalik sindiket ini sedang dikesan manakala kes disiasat mengikut Akta Kastam 1967 kerana disyaki melakukan kesalahan terlibat dalam mengimport barang larangan di bawah Seksyen 135(1)(a) Akta Kastam 1967. -K! ONLINE.


SMART nafi pelajarnya positif Covid-19
Oleh KOSMO!

23 Julai 2020, 5:39 pm
Oleh SHAMSUL KAMAL AMARUDIN
TELUK INTAN – Pihak pentadbiran Sekolah Menengah Abdul Rahman Talib (SMART) di sini menafikan dakwaan ada pelajar sekolah itu positif Covid-19.
Pengetuanya, Zulkarnain Abd Kamal, berkata dakwaan yang tular dalam media sosial kononnya ada pelajar sekolah itu disahkan dijangkiti Covid-19 adalah tidak benar.
“Untuk makluman, pelajar yang bergejala masih belum disahkan positif dan masih lagi dalam peringkat saringan,” katanya dalam satu kenyataan yang disiarkan dalam Facebook rasmi sekolah berkenaan di sini hari ini.
Sebelum itu, terdapat dakwaan yang tular dalam media sosial satu kenyataan tertulis ‘kat Perak dah ada balik kes covid ni..bila dapat tahu sekolah SMART ada seorang jangkitan..allahu..risaunye’.
Oleh itu, Zulkarnain meminta semua pihak tidak menyebarkan berita palsu berkenaan sehingga menimbulkan keadaan panik.-K! ONLINE.


Ejen Kastam gagal seludup rokok RM2.6 juta
Oleh KOSMO!

23 Julai 2020, 6:01 pm
ISKANDAR SHAH MOHAMED
KLANG – Cubaan seorang ejen Jabatan Kastam Diraja Malaysia (JKDM) untuk menyeludup rokok bernilai RM2.6 juta menerusi dua kontena gagal apabila dicekup jabatan itu di Pelabuhan Utara di sini, semalam.
Lelaki berusia 52 tahun ditahan pukul 5.30 petang selepas pemeriksaan terhadap kontena tersebut.
Penolong Ketua Pengarah Kastam Zon Tengah, Datuk Abdul Wahabi Abdullah berkata, suspek didapati mewakili sebuah syarikat itu yang menguruskan pengikraran import barangan di dalam kontena berkenaan.
“Berdasarkan siasatan mendapati ejen itu membuat pengikraran kononnya kontena itu hanya bermuatan kertas, meja dan beg bagasi.
“Bagaimanapun, hasil pemeriksaan menemui sebanyak 23 juta batang rokok seludup bernilai termasuk cukai adalah RM15.4 juta,” katanya pada sidang akhbar di Wisma Kastam Pelabuhan Utara di sini, hari ini.

Kata Abdul Wahabi, semakan mendapati suspek bekerja sebagai ejen sejak empat tahun lalu.
Beliau menegaskan suspek direman selama tiga hari dan pihaknya kini sedang
seorang wanita berusia 38 tahun yang dipercayai turut sama terlibat bagi membantu siasatan.
“Selain itu, siasatan juga dijalankan bagi mengenalpasti syarikat yang menggaji ejen Kastam tersebut untuk tindakan lanjut,” katanya.
“Kes disiasat mengikut Seksyen 135 (1) (g) Akta Kastam 1976 iaitu mengelak larangan import dan Seksyen 74 (1) (e) Akta Eksesais 1976 kerana mengelak duti eksesais,” katanya. -K! ONLINE.


Didenda melutut kerana tidak buat kerja rumah
Oleh EDDY AQMAL MOHAMED HAMIDI

23 Julai 2020, 5:09 pm
HULU SELANGOR – Hanya kerana tidak membuat kerja rumah, tiga beradik berusia 8 hingga 11 tahun telah didenda melutut di luar rumah oleh ibu mereka dipercayai lebih tiga jam dalam satu kejadian di sini kelmarin.
Timbalan Ketua Polis Daerah Hulu Selangor, Deputi Superintendan Ridzuan Khalid berkata, pihaknya menerima laporan berhubung kejadian daripada orang awam yang terlihat tiga beradik berkenaan melutut di luar rumah mereka dengan pakaian yang basah.
“Laporan diterima pada pukul 9.30 malam dan siasatan awal mendapati kejadian berlaku di antara pukul 7 petang hingga 10.30 malam.
“Pemeriksaan awal terhadap ketiga-tiga kanak-kanak tersebut tidak menemui sebarang kecederaan, bagaimanapun pihak polis meneruskan siasatan bagi mengenalpasti punca kejadian,” katanya dalam satu kenyataan di sini hari ini.
Menurut Ridzuan, kes berkenaan disiasat di bawah seksyen 31 (1) (a) Akta Kanak-Kanak 2001 yang memperuntukkan hukuman denda maksimum RM20,000 atau penjara sehingga 10 tahun,atau kedua-duanya jika sabit kesalahan.


Covid-19: Sembilan kes baharu
Oleh NOR IDAYU BOSRO

23 Julai 2020, 5:47 pm
PUTRAJAYA – Sebanyak sembilan kes baharu Covid-19 direkodkan hari ini membabitkan enam kes penularan tempatan dan tiga kes import menjadikan jumlah kumulatif sebanyak 8,840 kes.
Ketua Pengarah Kesihatan, Datuk Dr. Noor Hisham Abdullah berkata, daripada jumlah itu, lima adalah warganegara manakala empat bukan warganegara.
“Enam kes penularan tempatan melibatkan empat warganegara di Sarawak, ia merupakan beberapa kluster aktif di Sarawak termasuk kluster Sentosa, Stutong dan Kejuruteraan Kuching. Dua lagi adalah bukan warganegara.
“Kes import pula melibatkan satu warganegara dan dua bukan warganegara,” katanya pada sidang akhbar di sini semalam. – K! ONLINE


Lelaki Thailand ditemui mati lemas
Oleh KOSMO!

23 Julai 2020, 4:10 pm
Oleh NUR NAZLINA NADZARI
KANGAR – Satu mayat lelaki warga Thailand ditemui terapung di sungai Kampung Tanah Baru, Kuala Perlis dekat sini pada pagi ini.
Mayat mangsa berusia 26 tahun itu ditemui terapung oleh nelayan di kawasan tersebut kira-kira pukul 11.07 pagi tadi yang kemudian melaporkannya kepada pihak polis.
Sepasukan anggota dari Balai Bomba dan Penyelamat (BBP) Kuala Perlis menaikkan mayat tersebut pada pukul 12.08 tengah hari.
Mangsa dan rakannya yang juga warga Thailand dikatakan melarikan diri sebaik melihat beberapa individu yang disangka anggota penguat kuasa di pelantar tempat mereka bekerja di Kampung Tanah Baru kira-kira pukul 10 malam, 15 Julai lalu.
Rakannya berusia 26 tahun yang juga saksi kejadian kemudian naik semula ke pelantar pada pukul 10.20 malam namun tidak mengetahui tentang nasib mangsa sehingga mayat itu ditemui hari ini.

Pengecaman mayat dibuat oleh rakan mangsa di Balai Polis Kuala Perlis melalui pakaian yang dipakai, keadaan fizikal dan tanda tatu pada paha kanan.
Ketua Polis Daerah Kangar, Superintendan Wari Kiew ketika dihubungi memberitahu, siasatan lanjut masih dijalankan dan mayat mangsa dihantar ke Hospital Tuanku Fauziah (HTF) di sini untuk bedah siasat.
“Buat masa ini kes diklasifikasikan sebagai mati mengejut,” katanya.- K! ONLINE.


2 tekong darat seludup PATI ditahan
Oleh KOSMO!

23 Julai 2020, 4:48 pm
Oleh NUR AMALINA AZMAN
LANGKAWI – Maritim Malaysia (APMM) melumpuhkan sindiket penyeludupan pendatang asing tanpa izin (PATI) di pulau peranginan ini selepas menahan dua lelaki dipercayai dalang utama kegiatan tersebut di sini Selasa lalu.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, dua lelaki Rohingya berusia 29 dan 35 tahun itu diberkas ketika cuba memberi rasuah RM25,000 kepada pegawai APMM di sebuah restoran di Padang Matsirat kira-kira pukul 3 pagi.
“Rasuah tersebut adalah supaya pegawai penguat kuasa itu memberi laluan untuk kemasukan migran melalui jalan laut,” katanya pada sidang akhbar di sini hari ini.
Kata beliau, penahanan dua lelaki yang disyaki tekong darat tersebut membawa kepada penemuan 34 orang warga Thailand dan Myanmar dalam serbuan di sebuah rumah transit di Kuala Teriang di sini kira-kira pukul 4 pagi hari sama.
Ujarnya, dua suspek terbabit merupakan pemegang kad Pesuruhjaya Bangsa-Bangsa Bersatu Bagi Pelarian (UNHCR) dan mereka dipercayai bergiat aktif menguruskan kemasukan PATI ke Langkawi.

“Malah suspek dipercayai menjadi dalang utama dalam menguruskan kemasukan kemasukan 269 PATI etnik Rohingya di sini pada 8 Jun lepas,” ujarnya.
Tambahnya, APMM bersama pihak polis, Suruhanjaya Pencegahan Rasuah Malaysia (SPRM), Jabatan Imigresen Negeri Kedah dan Tentera Laut Diraja Malaysia mula mengesan dua suspek itu sejak dua bulan lalu.
“Dua lelaki itu disiasat di bawah Akta Antipemerdagangan Orang dan Antipenyeludupan Migran 2007 (Akta 670) dan Akta SPRM 2009,” katanya.- K! ONLINE.


Langgar SOP, denda RM1,000 atau penjara enam bulan
Oleh MOHD RASDAN AHMAD

23 Julai 2020, 4:42 pm
KUALA LUMPUR – Pihak kerajaan telah mengeluarkan arahan kepada Polis Diraja Malaysia (PDRM) untuk mengambil tindakan tegas terhadap mana-mana individu yang melanggar arahan kuarantin wajib di rumah.
Menteri Kanan Pertahanan, Datuk Seri Ismail Sabri Yaakob berkata, mereka yang tidak bertanggungjawab boleh dikenakan tindakan kompaun sebanyak RM1,000 atau didakwa di mahkamah dan boleh dikenakan hukuman penjara tidak melebihi enam bulan.
“Kerajaan memandang serius insiden-insiden ketidakpatuhan kuarantin wajib di rumah yang telah menyebabkan penularan jangkitan COVID-19 kepada ahli keluarga dan juga masyarakat sekeliling,” katanya pada sidang akhbar, di Bangunan Parlimen hari ini.
Dalam perkembangan sama, beliau menambah, semua individu yang menjalani kuarantin wajib di stesen-stesen kuarantin wajib mulai esok perlu menanggung kos harian kuarantin dan kos ujian saringan.
“Bagi pelajar tajaan, pihak penaja perlu membayar kos kuarantin mereka manakala pelajar dari keluarga B40 boleh memohon pengecualian. Orang kurang upaya juga dikecualikan daripada bayaran kos kuarantin,” jelasnya.
Beliau turut memaklumkan, kerajaan memberi kelonggaran untuk membenarkan anak yang berumur 12 tahun ke bawah berkongsi bilik dengan ibu bapa yang pulang dari tempat yang sama.

“Mereka yang ingin berkongsi bilik perlu menandatangai surat persetujuan terlebih dahulu. Ini supaya mereka faham akan risiko jangkitan sekiranya berbuat demikian,” ujarnya. – K! ONLINE.


Najib perlu tunjuk bukti dalam pertuduhan laporan IMDB
Oleh NUZULSHAM SHAMSUDDIN

23 Julai 2020, 4:23 pm
KUALA LUMPUR – Bekas Perdana Menteri Datuk Seri Najib Tun Razak perlu menunjukkan bukti tuduhan yang dikenakan menindas dirinya bagi membolehkan beliau membatalkan tuduhan meminda Laporan 1Malaysia Development Berhad (1MDB) yang dihadapi.
Dalam hujahan daripada pihak pendakwaan, Timbalan Pendakwa Raya Datuk Seri Gopal Sri Ram berkata Najib mesti membuktikan tindakan pendakwaan menindas beliau melalui tuduhan ke atasnya adalah sangat teruk dan jarang berlaku.
“Kami menyatakan bahawa ujian elemen menindas yang sangat tinggi dan penyalahgunaan tidak berjaya dibuktikan oleh pemohon dalam permohonan untuk membatalkan tuduhan itu.
Diketahui, belum ada kes seumpamanya yang berjaya membuktikan elemen ‘menindas’ di mahkamah,” katanya dalam pendengaran kes permohonan Najib untuk membatalkan pertuduhan meminda laporan audit 1MDB di Mahkamah Tinggi di sini sebentar tadi.
Terdahulu, Sri Ram turut memaklumkan, pemohon juga tidak boleh menggunakan peruntukan Seksyen 173(g) Kanun Acara Jenayah dalam permohonannya kerana peruntukan itu membabitkan prosedur yang dijalankan oleh Mahkamah Majistret dan Mahkamah Sesyen.
Sementara itu Muhammad Shafee berhujah, mahkamah boleh melalui bidang kuasanya dan menggunakan budi bicara untuk membenarkan permohonan anak guamnya mengikut Seksyen 175 KAJ.

Beliau berkata, tuduhan pindaan yang dikenakan ke atas Najib adalah mengelirukan terutamanya melalui penggunaan perkataan dalam tuduhan.
“Tuduhan juga tidak mendedahkan sebarang kesalahan mengikut Seksyen 23 Akta Suruhanjaya Pencegahan Rasuah Malaysia (SPRM) di mana ia gagal menyatakan tindakan salah oleh tertuduh bepunca daripada pengalahgunaan yang disengajakan iaitu elemen asas bagi kesalahan. Kami turut menghujahkan bahawa tuduhan itu adalah tidak berasas,” katanya.
Justeru selepas mendengar hujahan kedua-dua belah pihak, Hakim Mohamed Zaini Mazlan kemudian menetapkan pada 7 Ogos depan bagi keputusan. – K! ONLINE


22 individu dikompaun langgar PKPP
Oleh KOSMO!

23 Julai 2020, 4:59 pm
Oleh NUR SYAZWANA MANSOR
SUNGAI PETANI – Seramai 22 individu termasuk warga asing ditahan dan dikompaun atas kesalahan melanggar Perintah Kawalan Pergerakan Pemulihan (PKPP) ketika berada di premis hiburan dalam Op Hibur dan Ops Covid-19 di sini malam tadi.
Ketua Polis Daerah Kuala Muda, Asisten Komisioner Adzli Abu Shah berkata, mereka yang berusia antara 16 hingga 45 tahun itu ditahan di tiga premis hiburan berbeza di bandar ini kira-kira pukul 11 malam.
Beliau berkata, tiga warga asing yang ditahan dipercayai pelayan di salah sebuah premis hiburan tersebut.
“Kesemua mereka dibawa ke Ibu Pejabat Polis Daerah (IPD) Kuala Muda untuk siasatan sebelum dikenakan kompaun kerana didapati melanggar arahan PKPP,” katanya dalam satu kenyataan hari ini.
Kata Adzli, kes disiasat mengikut Seksyen 6(2) Enakmen Hiburan dan Tempat-Tempat Hiburan 1997, Seksyen 39(b) Akta Imigresen 1963 dan Peraturan 3 PKPP 2020.

Dalam perkembangan sama, beliau berkata, bermula hari ini, pihaknya akan meningkatkan penguatkuasaan bagi mencegah penularan Covid-19 selepas didapati semakin membimbangkan.
“Kita semakin alpa bahawa PKPP ini masih berjalan, jadi tindakan tegas akan diambil kepada mereka yang didapati tidak mematuhi prosedur operasi standard (SOP) yang ditetapkan,” katanya.- K! ONLINE.


Polis akan tangkap dan kompaun mereka langgar SOP
Oleh MOHD SHARKAWI LONDING

23 Julai 2020, 4:13 pm
JOHOR BAHRU – Polis Johor akan mengambil tindakan tegas sama ada menangkap atau dikenakan kompaun kepada mana-mana individu yang gagal menjalani kuarantin wajib 14 hari di rumah selepas memakai gelang tangan pengesanan Covid-19.
Ketua Polis Johor, Datuk Ayob Khan Mydin Pitchay berkata, pihak sentiasa akan memantau pergerakan individu yang memakai gelang merah jambu itu dengan berkunjung rumah ke rumah.
Katanya, kunjungan itu akan dilakukan dengan bekerjasama dengan Kementerian Kesihatan Malaysia (KKM), Angkatan Tentera Malaysia (ATM) dan Jabatan Sukarelawan Malaysia (Rela).
“Kita masih ada 18 lokasi sekatan jalan raya (SJR) dengan tim (pasukan) pemantauan yang masih beroperasi bagi memastikan masyarakat mematuhi prosedur operasi standard (SOP) Perintah Kawalan Pergerakan Pemulihan (PKPP).
“Mungkin masyarakat beranggapan tiada tangkapan baharu, tiada kompaun baharu dikeluarkan, mungkin mereka beranggap mereka boleh buat apa sahaja, kita akan ambil tindakan tegas,”katanya.
Beliau berkata demikian pada sidang akhbar di Ibu Pejabat Polis Kontinjen (IPK) Johor di sini hari ini.

Hadir sama ialah Timbalan Ketua Polis Johor, Datuk Khaw Kok Chin.
Tindakan tegas itu dilaksanakan susulan wujud kluster baharu Covid-19 di sebuah pusat jagaan warga emas di Kluang dekat sini melibatkan 11 penghuni warganegara dan seorang pekerja serta ahli keluarga penghuni. – K! ONLINE.


Lelaki putus jari tangan akibat wanita
Oleh KOSMO!

23 Julai 2020, 4:53 pm
Oleh NOR AZIHAN MD. GHAZALI
KLANG – Seorang lelaki putus empat jari tangan kanan selepas diserang dua lelaki bersenjatakan parang dalam pergaduhan di sebuah pangsapuri di Bandar Bukit Tinggi 2 di sini semalam.
Dalam kejadian pukul 10. 40 malam, mangsa berusia 28 tahun berasal dari Sabah itu turut mengalami kecederaan di bahagian badan dan kepala akibat ditetak suspek.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati punca pergaduhan disebabkan perselisihan faham berkenaan teman wanita mangsa.
“Dua suspek yang juga berasal dari Sabah kemudianya telah bertindak menyerang mangsa menggunakan parang sehingga putus empat jari kanan.
“Mangsa yang kritikal kini dirawat di Hospital Tengku Ampuan Rahimah Klang (HTAR),” katanya dalam kenyataan di sini hari ini.

Shamsul Amar menegaskan susulan kejadian tersebut seorang suspek berusia 31 tahun telah ditahan bagi membantu siasatan.
Jelas beliau, pihaknya masih mengesan seorang lagi suspek dikenali ‘Kittang’ yang berusia 28 tahun.
“Orang ramai yang mempunyai maklumat diminta menghubungi pegawai penyiasat, Asisten Superitenden Zamrus Zakaria di talian 019689 2777 atau mana-mana balai polis berhampiran.
“Kes disiasat mengikut Seksyen 326 Kanun Keseksaan,” katanya. -K! ONLINE.


RM5.65 juta atasi banjir kilat di Muar
Oleh KOSMO!

23 Julai 2020, 4:45 pm
Oleh NUR ALINA HASSAN
MUAR- Sebanyak RM5.65 juta akan diperuntukkan kerajaan bagi mengatasi masalah saliran dan perparitan di Muar susulan kejadian banjir kilat baru-baru ini.
Pengerusi Jawatankuasa Kerja Raya, Pengangkutan dan Infrastruktur Negeri, Mohd. Solihan Badri berkata, kerja-kerja menaiktaraf itu membabitkan kawasan tumpuan yang berisiko termasuklah bangunan kerajaan iaitu Hospital Pakar Sultanah Fatimah (HPSF).
“Hujan lebat baru-baru ini telah mengakibatkan hampir seluruh kawasan di Muar dinaiki air termasuklah hospital. Dan masalah itu diambil serius oleh semua jabatan terlibat termasuklah Pejabat Daerah, Jabatan Kerja Raya (JKR) serta Jabatan Pengairan dan Saliran (JPS).
“Hasil siasatan kita dapati adalah pertama disebabkan hujan lebat dan kedua kerana terdapatnya saliran air tersumbat menghalang pembentung khususnya di kawasan hospital ini yang mengakibatkan sistem saliran tak lancar,” katanya.
Beliau berkata demikian ketika ditemui media di pekarangan HPSF selepas mengadakan lawatan kerja di sini hari ini.

Hadir sama, Pengerusi Jawatankuasa Pembangunan Wanita, Keluarga dan Masyarakat, Zaiton Ismail; Jurutera Daerah JKR Muar, Ir Rahmat Rasib dan Pengarah HPSF, Dr Muhammad Yusof Sibert.- K! ONLINE.


92 PATI diberkas
Oleh KOSMO!

23 Julai 2020, 4:18 pm
Oleh MOHAMAD FAIZAL HASHIM
JOHOR BAHRU – Polis berjaya menggagalkan usaha sindiket penyeludupan migran dengan menahan seramai 92 orang suspek termasuk seorang bayi berusia setahun dalam lima operasi berasingan di tiga lokasi berbeza bermula Ahad hingga semalam.
Ketua Polis negeri, Datuk Ayob Khan Mydin Pitchay berkata, kesemua tangkapan berusia satu hingga 53 tahun terdiri daripada 11 tekong, 79 migran warga Indonesia dan Bangladesh serta dua orang penghantar (transporter).
Katanya, menerusi operasi tersebut, polis berjaya modus operandi baharu yang digunakan sindiket penyeludupan migran ini bagi mengelakkan daripada dikesan pihak berkuasa.
“Hasil siasatan yang dijalankan mendapati terdapat suspek yang menaiki kapal besar dan membuat pertukaran menaiki bot pancung di perairan antarabangsa sebelum memasuki perairan negara.
“Satu lagi modus operandi baharu yang dikenal pasti ialah dengan menggunakan homestay sebagai rumah penampungan, seperti satu serbuan yang dibuat di Kampung Sungai Tiram, Ulu Tiram pada Isnin lalu,” katanya pada sidang akhbar di Ibu Pejabat Polis Kontinjen (IPK) di sini hari ini.

Ayob Khan berkata, dalam serbuan tersebut polis turut merampas tiga bot pancung, Lima enjin bot, 28 unit telefon bimbit, sebuah kereta dan sebuah bas beserta wang tunai pelbagai matawang asing berjumlah RM8,048.-K! ONLINE.


Gerai burger jadi stor rokok seludup
Oleh AHMAD SHAHERMAN SHAMSURI

23 Julai 2020, 4:34 pm
KUALA LUMPUR – Taktik licik sindiket penyeludupan rokok tidak bercukai yang menjadikan sebuah gerai burger di Jalan Cungah, Klang sebagai tempat penyimpanan terbongkar selepas diserbu pihak berkuasa, kelmarin.
Serbuan oleh sepasukan anggota dan Batalion 4, Pasukan Gerakan Am (PGA), Semenyih dilakukan selepas menahan tiga lelaki tempatan di sebuah kawasan di Jalan Cunggah kira-kira pukul 4.30 petang.
Pegawai Pemerintah, Batalion 4 PGA, Superintendan Zulafendy Hassan berkata, hasil siasatan ke atas ketiga-tiga suspek berusia 57 hingga 65 tahun itu, anggota kemudiannya telah ke sebuah gerai burger.
“Pemeriksaan lanjut di gerai terbabit telah menemui 194 karton rokok seludup pelbagai jenama dianggarkan bernilai RM37,999.
“Turut dirampas sebuah kereta jenis Proton Wira, tiga buah telefon bimbit dan wang tunai RM2,770. Anggaran keseluruhan rampasan bernilai RM49,369,”katanya dalam satu kenyataan di sini hari ini.
Beliau berkata, susulan penahanan tersebut, pihaknya berjaya melumpuhkan sindiket pengedaran rokok tidak bercukai sekitar daerah Klang.

Tambahnya, kesemua tangkapan dan rampasan kemudiannya dibawa ke Ibu Pejabat Polis Daerah Klang Selatan untuk tindakan lanjut dan kes disiasat mengikut Akta Kastam 1967. – K! ONLINE.